qundao/data-zh-poetry huggingface dataset:
踏莎行·柘塘春步
作者：刘嗣绾
朝代：清
体裁：词

拾翠天低，踏青路远。横塘日日春人满。红泥四面水中亭，绿阴三尺门前缆。午梦愁长，花风鬓短。春游输与春归晚。当时塘上笑行云，如今更比行云懒。
迈陂塘
作者：刘嗣绾
朝代：清
体裁：词

怪风姨、落红成阵，催他莺燕都老。东君著意留花住，无奈护花铃小。窗窅窕。可可是、梨云深处茶烟袅。几番清晓。叹紫玉销来，绿珠堕去，一碧倩魂绕。春深矣，记取前时怀抱。鬓丝吹冷多少。瑶坛尽有仙人帚，只分玉阶閒扫。花懊恼。算除了蓉城，底处埋愁好。倚阑吟悄。待唤起啼鹃，声声血泪，商略送春早。
迈陂塘·七香又属题采菱图
作者：刘嗣绾
朝代：清
体裁：词

甚芳塘、圆波如画，秋来偏可人意。荷花吹老莼丝嫩，飘上半湾凉气。烟艇系。唤菱角同来，好与添双髻。一奁幽思。好镜畔寻香，壶中买醉，采采碧无际。年时事。抛尽明珠十里。吴歌才歇重起。闹红艇子归来后，叶叶橹声摇曳。晚也未。早牵断衫痕，梦冷鸥心里。开图料理。乞著片鲈香，补行蟹火，拾翠晚天霁。
迈陂塘·夜来香
作者：刘嗣绾
朝代：清
体裁：词

悄阑干、曲池销夏，碧窗洗尽凡艳。丛丛雅入群芳谱，恰傍晚妆人倦。看不见。怪帘底、花花叶叶浑难辨。夜来寻遍。正绿意生香，素姿抹丽，钗朵缀成串。閒庭宇，最好单衫小扇。兰畦不数新箭。更无玉唾壶中泪，小字灵芸争羡。风一线。刚逗著、秋心不称宜春面。枕函压扁。待鱼子双开，犀梳半掠，扶上晓云颤。
迈陂塘·用稚圭冬至夜忆旧与秦南及绾销寒衎石斋中同作
作者：刘嗣绾
朝代：清
体裁：词

剪银灯、销寒清夜，闭关慵觅佳句。年时同选连床话，一霎飘零成雨。愁几许。正冷巷閒门，雪影浑如絮。声声柝语。更酒不胜杯，吟难向砚，那得旧情趣。真漂泊，回忆曩时伴侣。鸳湖鹤市归去。南中尽有寻诗兴，只奈天涯无绪。书寄与。道三两晨星，以下多枫树。梦无重数。只汾雁高飞，衡帆远挂，犹是望烟雾。
迈陂塘·白秋海棠便面
作者：刘嗣绾
朝代：清
体裁：词

恁秋来、阑干凭处，为他白地肠断。梨花落尽云无影，误了那回庭院。帘不捲。问春睡深深，甚日风吹转。十分清怨。便玉唾壶中，旧时红泪，难得一丝染。寻秋路，依约秋江人远。晓妆如许零乱。银墙西角冥濛月，无数冷烟低罥。秋不管。任蹋遍閒阶，石发萧萧满。露珠成串。算只有班姬，夜深还见，团绿画秋扇。
迈陂塘·蕉扇
作者：刘嗣绾
朝代：清
体裁：词

碧丛丛、芳心一卷，蒲葵不要人寄。露华烟翠分明在，带得几丝凉气。残梦里。听叶叶声声，旧雨都抛弃。怀中袖底。是沈约弹来，王维画出，风骨冷无际。西窗畔，一片绿天犹记。有人临过书未。圆期总似团团月，知否缺时容易。秋至矣。试问讯秋娘，可惯秋滋味。金飙吹起。剩白纻单衫，青罗小簟，准作断肠例。
迈陂塘·陶凫芗秋舫图
作者：刘嗣绾
朝代：清
体裁：词

怪空江、芦花飞断，白鸥还弄秋影。秋来一幅悲秋谱，都付水天消领。三尺艇。更添段斜阳，红破离亭暝。客愁谁省。正高卧沧浪，几家渔唱，声在钓竿顶。凭招隐。指点枫桥烟景。吴波隔了千顷。轻眠浅醉年年惯，风笛可能吹醒。风又紧。怕小住鲈乡，归信都难准。峭帆孤引。早新雁横空，两三行字，筝柱落凄冷。
迈陂塘·题戴竹友银藤花馆填词图
作者：刘嗣绾
朝代：清
体裁：词

忆园亭、银藤如画，访君曾向图里。年时帘户愔愔绿，夏浅春深聊憩。花也未。约略是、双声叠韵初吹起。者般滋味。有菱角鬟娇，柳枝妓俊，点缀此天气。凭商略，麝帕鹅笙活计。个人恰拥罗髻。笛中正唱红红曲，合趁秦楼閒倚。纨扇底。好借取、后堂丝竹分明记。秋风至矣。想海屋黄封，油窗碧暗，对镜可人意。
迈陂塘·题水绘园金姬人画幅中写绣球词一解
作者：刘嗣绾
朝代：清
体裁：词

甚江心、湘中阁畔，年年水绘如画。春来已是漫天絮，不道抛毬新罢。衣正挂。恰想见当初，圆玉魂应化。定情才话。待唤紫云来，唱杨枝去，树底绣还暇。休园事，来鹤閒亭曾迓。蛟门旧日声价。分明小宛重评过，值得扶来裙衩。深柳罅。听几处莺喉，转向东风骂。与谁来也。只翠蝶疼痴，红蜻惜退，不许粉先谢。
迈陂塘·题陈静涵蒹葭秋水图
作者：刘嗣绾
朝代：清
体裁：词

展生绡、云林短幅，遥山低抹成黛。分明咫尺苍葭景，中有伊人宛在。吟眺最。好拉个渔师，横笛来天外。夕阳鸥背。约略似江南，芦花远处，秋影半汀碎。晴川畔，公子丰标堪绘。一双白鹭相对。眼前别伫烟波赏，不为天涯虾菜。君且待。问一夜西风，可要扁舟载。高情谁会。尽莺脰湖边，鲈香亭下，三绝许君配。
酷相思
作者：刘嗣绾
朝代：清

横断明河天未曙。金井露、银塘雨。向蟋蟀、声中闲听取。秋来也、愁如许。愁来也、秋如许。苦忆穿针楼上侣。却笑痴牛女。便瓜果、筵开空觅句。人尽也、灯无语。灯尽也，人无语。
酷相思·七夕立秋
作者：刘嗣绾
朝代：清
体裁：词

横断明河天未曙。金井露、银塘雨。向蟋蟀声中閒听取。秋来也，愁如许。愁来也，秋如许。苦忆穿针楼上侣。却笑痴牛女。便瓜果筵开空觅句。人尽也，灯无语。灯尽也，人无语。
醉太平
作者：刘嗣绾
朝代：清
体裁：词

栖香满林。流莺乱吟。泥他絮语窗深。是春风小心。空庭绿阴。低枝翠禽。怪来三径愔愔。有前时梦寻。
醉花阴·秋海棠
作者：刘嗣绾
朝代：清

银烛烧春春睡醒。风雨空阶冷。和泪种情根，满地愁红，生到燕支井。翠袖凭栏斜复整。蛩语无人省。肠断又昏黄，一剪秋纱，绿透西窗影。
醉花阴·秋海棠
作者：刘嗣绾
朝代：清
体裁：词

银烛烧春春睡醒。风雨空阶冷。和泪种情根，满地愁红，生到燕支井。翠袖凭阑斜复整。蛩语无人省。肠断又昏黄，一剪秋纱，绿透西窗影。
醉花阴·舟过南塘，烟水合沓，江南春影，如在梦中。乐子莲裳为话昔年系棹事，惘惘兮余怀也
作者：刘嗣绾
朝代：清
体裁：词

天外层湖湖外渡。渡口南塘路。塘水太无情，流过门前，不许鸳鸯住。岸柳荒寒三两树。没个寻春处。懊恼是红船，不载春来，载了春人去。
醉花阴·邗江郭外感旧作
作者：刘嗣绾
朝代：清
体裁：词

细马春衫风色冷。烟雨催成暝。约略几重门，那日听歌，有个黄鹂请。吟鞭半亸斜还整。唤不春愁醒。愁外是春山，山外桃花，写个春人影。
醉花阴·题吴兰雪新田十忆图
作者：刘嗣绾
朝代：清
体裁：词

花雾盈盈风艳艳。满院宜春面。春也爱春晖，一寸斜阳，红上春衣线。年来同是离巢燕。借画图看遍。甚日故园归，天上桃花，吹落杯中片。
采桑子
作者：刘嗣绾
朝代：清
体裁：词

一灯做尽黄昏雨，似说相思。秋梦圆迟。只有芭蕉叶子知。无聊立遍回廊也，风影参差。秋鬓如丝。不为秋娘绿少时。
采桑子
作者：刘嗣绾
朝代：清
体裁：词

桃花庙口儿家住，只恨兰舟。催散清游。叶叶春衣水画楼。柳边新月飞来也，恰上梢头。依旧如钩。只隔帘栊不隔愁。
金缕曲
作者：刘嗣绾
朝代：清
体裁：词

月转华灯午。照条条、玉人门巷，圆期三五。春梦也多新样子，绿晕红圈无数。有走马、章台眉妩。人影如云催易散，六街尘、遮断东华路。城头角，忽悽楚。谁家院落传箫鼓。更番番、杨枝新曲，柘枝妙舞。有客凭阑肠断尽，一种閒愁谁诉。也枉杀、东风图谱。料得寒梅应笑我，道今宵、不醉君何苦。蜡泪尽，笔花吐。
金缕曲·为吴思亭题复园红板桥诗册，册为樊榭、堇浦诸老题咏
作者：刘嗣绾
朝代：清
体裁：词

眼冷平泉路。尽低徊、旧家庭院，昔年风露。新绿半篙红一板，占断水亭烟渡。算前辈、风流无数。五字诗成同脱手，让山僧提挈盟鸥鹭。珠唾落，碧纱护。吴郎领略閒湘素。说前游、雪泥犹印，劫灰都误。衰柳断桥何限好，换了蟹汀鱼步。剩一卷、伤心词赋。六十年来耆旧传，怕磨人墨也从头蠹。伴归棹，水云暮。
金缕曲·帘
作者：刘嗣绾
朝代：清
体裁：词

半幅湘漪剪。镇垂垂、更无人处，碧云寒浅。窣地妓衣扶不定，飞动隔花钗钏。便抵得、小重山远。刚是梳头看未了，恁风前、晶押偏吹转。任蛛网，等閒罥。旧家亭院追寻遍。到如今、有谁料理，杏梁归燕。一桁绿阴依旧好，遮断翠楼人面。只看取、泪斑千点。中有横波曾入画，向秋江、悔不寻常卷。茶烟袅，落花软。
金缕曲·得彦佐兄粤东札却寄
作者：刘嗣绾
朝代：清
体裁：词

雁信天边绕。是珠江、几行密字，隔年封好。书易浮沉何况客，却说归来期早。也只算、海中仙岛。路入罗浮烟更雨，怕天涯、有梦都颠倒。岭外岭，互昏晓。阿连诗句空生草。苦思量、青灯影里，昔年吟抱。一自旧家池馆闭，剩有落花风扫。蓦地把、锁窗寒了。新绿几重红作阵，破功夫、打出伤春稿。听树树，杜鹃老。
金缕曲·扇
作者：刘嗣绾
朝代：清
体裁：词

魂与秋摇荡。是谁家、玲珑玉手，制成圆相。剪得白蘋洲一幅，添与掌中波浪。尽风骨、几丝飘飏。还恐人间烟雾重，画秦娥、箫凤来天上。谁为我，卷绡帐。齐纨皎洁浑无恙。检空箱、和衣叠在，旧情难忘。半面回廊人似月，记得团团初障。能几日、渡头低唱。从此西风憔悴甚，怕芳姿、不是当时样。碧槛外，起惆怅。
金缕曲·春暮偕乐莲裳汤雨生崇效寺看花和雨生韵
作者：刘嗣绾
朝代：清
体裁：词

春恨销何许。寺门深、绿阴阴地，扑来飞絮。墙角梨云低徊遍，剩有殿铃私语。吹一霎、冷冥冥雨。十里高楼天如墨，怎寒鸦不带愁归去。驴背客，枉敲句。年时记蹋琼花土。最难忘、两三吟伴，晓莺啼苦。堤柳新来都折尽，何况白家蛮舞。飘不断、酒痕酸楚。今日邮亭昏腾梦，怕征衫泪也无红处。空洒上，小桃树。
金缕曲·春暮偶步天桥归途作此
作者：刘嗣绾
朝代：清
体裁：词

吹上春芜暖。是东风、替春料理，玉鞭长短。听过饧箫芳思歇，枉杀六街弦管。问草际、蝶魂谁款。碧簟新铺三两尺，怪波纹、不似江南软。流水外，马蹄缓。桃花飘出宫墙怨。尽低徊、旧曾游处，酒旗轻展。烟柳不由春作主，牵得一丝丝断。有无数、晓莺啼倦。人影如云催易散，剩西山、帘额寻常卷。燕梦绕，楚天远。
金缕曲·簟
作者：刘嗣绾
朝代：清
体裁：词

小字桃笙好。最萧閒、空庭一梦，水晶眠倒。八尺风漪谁打叠，织幅吴淞图稿。消几许、烟飘月抱。剩有相思凉入骨，伴玉壶、夜夜冰魂悄。灯影堕，篆文袅。藕花衾被鸳鸯恼。绕芳塘、白云留住，是乡人老。不分疏帘同看弈，空对楚天清晓。借仙枕、合游三岛。欲拂尘时秋又至，尽波纹、捲入潇湘早。看落叶，半床扫。
金缕曲·送钱黄山之金陵
作者：刘嗣绾
朝代：清
体裁：词

野店赊春酒。送君行、离觞草草，醉中同剖。我辈浮名漂泊惯，只算桃人土偶。君去也、那堪回首。自愧家山归未得，但一鞭梦绕江南走。看帆影，挂京口。游梁入洛飘零久。叹年来、风怀减尽，鬓丝都丑。此去清淮淮上月，曾照玉人携手。也未必、彩云还有。问讯桃家双姊妹，道旧时团扇销魂否。唱不了，白门柳。
金缕曲·题李未庵梅窝图
作者：刘嗣绾
朝代：清
体裁：词

谁剪鹅溪幅。是江南、一堆疏影，茧窝新筑。比侣何郎官阁好，家在玉山之麓。爱槛外、乱峰斜矗。祖笏满床书满架，坐万枝香雪中间读。只此事，羡君足。年来我亦思茅屋。最怜他、暮寒时节，几竿修竹。依旧绿萝盦里月，不分缟衣同宿。有梦也、碧天成各。此夜定知花忆我，背东风、独自吹横玉。春正在，画屏曲。
金缕曲·题陈迦陵洗桐图
作者：刘嗣绾
朝代：清
体裁：词

卷里秋声送。好萧閒、梧宫如水，碧天初冻。洁到倪迂须是癖，髯也风流伯仲。此意只、云郎相共。偷汲井华三两尺，正庭前、抱出先生瓮。疏雨滴，玉阶缝。百年弹指槐南梦。猛思量、迦陵仙鸟，几场吟讽。墨魄骚魂沦落尽，剩有云烟堪供。底处觅、胡床三弄。唤起王桐花一曲，问清声、可似当时凤。歌已阕，饮须痛。
金缕曲·香
作者：刘嗣绾
朝代：清
体裁：词

宿火偎金兽。爱閒庭、博山深处，尽消清昼。认取吴家心字好，钗脚篆痕红透。只少个、紫罗囊绣。无分真真薰小像，枉教人、坐到炉烟瘦。松影落，翠涛走。蘅芜梦里曾盈袖。记年时、阶前伴月，几番消受。今日荀郎纵憔悴，衣上馀薰还有。怕说是、返魂时候。七尺重帘留未得，任西风、荡起云波皱。又绕遍，枣花甃。
钓船笛
作者：刘嗣绾
朝代：清
体裁：词

隔院罢秋千，断了玉人弓印。花外二分落照，做一分轻冷。空阶销凝又昏黄，此恨阿谁省。胡蝶不知春去，上阑干弄影。
长亭怨慢·黄蝶
作者：刘嗣绾
朝代：清
体裁：词

甚金谷、春风吹转。凤子来时，一枝香软。寻遍花须，芳魂栩栩付谁管。无多点染，也只恋、江南岸。随意上閒阶，便簇得、宫裙泥满。游倦。尽菜畦如绣，几点兔葵平展。旧家门巷，凭问讯、者番寒暖。纵滕王、画里重逢，早十二、珠帘空卷。天外梦归来，还恐夕阳山远。
长相思
作者：刘嗣绾
朝代：清
体裁：词

客他乡。怨他乡。尽日春愁不自量。春江如许长。恋风光。惜风光。暮雨潇潇马上郎。竹枝声断肠。
长相思
作者：刘嗣绾
朝代：清
体裁：词

系兰舟。送兰舟。一派离心各自流。春江天尽头。风丝柔。雨丝柔。点点春山隔画楼。春人愁不愁。
阑干万里心
作者：刘嗣绾
朝代：清
体裁：词

桃花小坞阁重登。记得年时坐雨曾。笼上红云一点灯。思瞢腾。春梦模糊隔几层。
阑干万里心·南徐道中
作者：刘嗣绾
朝代：清
体裁：词

月落天涯长短亭。两三家店带春星。残梦模糊酒未醒。一鞭停。山在江南树上青。
阳关曲·其一
作者：刘嗣绾
朝代：清
体裁：词

一声欸乃出前川，水路斜斜望眼穿。立尽风波郎不见，三叉路口两来船。
阳关曲·其二
作者：刘嗣绾
朝代：清
体裁：词

前帆已入白云堆，水尾山腰更不回。荡得春江长几许，摇枝柔橹便归来。
青玉案·吴大帝庙
作者：刘嗣绾
朝代：清
体裁：词

泊船灯火沙洲市。吊遗庙、荒江址。一夜短篷声入耳。风声如许，涛声如许，不信英雄死。江流洗尽吞吴耻。尚霸业江东照乡里。三国几家真父子。鹰台何处，雀台何处，生子当如此。
青玉案·闻蝉
作者：刘嗣绾
朝代：清

无情碧到天涯树。都付与、蝉声去。小曳孤筇门外拄。柳阴天半，丝儿挂著，一寸斜阳住。萧疏鬓影看看暮。只向人、闲饱清露。记得停琴凉共伫。画楼倚遍，曲廊立尽，肠断无寻处。
青玉案·闻蝉
作者：刘嗣绾
朝代：清
体裁：词

无情碧到天涯树。都付与、蝉声去。小曳孤筇门外拄。柳阴天半，丝儿挂著，一寸斜阳住。萧疏鬓影看看暮。只向人间饱清露。记得停琴凉共伫。画楼倚遍，曲廊立尽，肠断无寻处。
青玉案·题韩景图红冰词
作者：刘嗣绾
朝代：清
体裁：词

清词一卷冰心贮。唤几许、春愁住。风月年来无个主。玉溪才调，玉樵韵格，歌板閒分付。情多我亦翻成误。待携酒花间为君谱。字字欲拈红豆数。三条烛下，四条弦上，有泪无声处。
风中柳·苏山秋望
作者：刘嗣绾
朝代：清
体裁：词

小小香苏，占得几分红旭。便秋林、也如新沐。苏台山麓。苏堤湖曲。更苏门、啸声堪续。旧盟还在，指点数间茅屋。到而今、倦游应足。苏仙清福。苏卿高躅。倩苏娘、织成图幅。
风蝶令
作者：刘嗣绾
朝代：清
体裁：词

镜水生新月，帘波荡远天。思量只在晚风前。多恐杨枝入抱便成烟。替我扶残醉，从他笑独眠。分明心事寄三弦。难道不曾双得不缠绵。
风蝶令
作者：刘嗣绾
朝代：清
体裁：词

雨点收阑暑，风丝逗晚凉。家家屏上有潇湘。看见水荭花影、忆江乡。鹤骨盈盈扇，蝉纱薄薄裳。愁他明月堕银塘。分得青荷镜子、照鸳鸯。
风马儿
作者：刘嗣绾
朝代：清
体裁：词

一枝烟橹雁迢迢。是风一声摇。雨一声摇。直到门前，不断小红桥。条条。那回一别最魂销。便山一重遥。水一重遥。安得郎身，来往似春潮。朝朝。
风马儿
作者：刘嗣绾
朝代：清

一枝烟橹雁迢迢。是风一声摇，雨一声摇。直到门前，不断小红桥。条条。那回一别最魂销。便山一重遥，水一重遥。安得郎身，来往似春潮。朝朝。
风马儿
作者：刘嗣绾
朝代：清
体裁：词

园亭雪月夜溶溶。正花也惺忪。人也惺忪。窣地帘钩，只当梦儿逢。重重。弦上春莺语未终。便铃也丁东。佩也丁东。叠得红笺，亲把小名封。冬冬。
高阳台
作者：刘嗣绾
朝代：清
体裁：词

柳发晞烟，花须隐雾，小窗残梦惺忪。送得春归，春人也为春慵。红楼一角无多路，到愁来、又隔多重。忒匆匆。閒了歌莺，冷了游蜂。旧家庭院帘垂遍，剩吹残薄絮，唾罢轻绒。云冱炉香，除非画里相逢。湖山可是无情思，甚朝来、不上眉峰。误芳踪。绿树愔愔，盼断青骢。
高阳台
作者：刘嗣绾
朝代：清
体裁：词

梦尾灯红，情边水绿，断肠又是兰舟。消几帆风，离人吹下西洲。春波依旧鸳鸯路，甚孤眠、占断閒鸥。慢回头。翠被天涯，冷了香篝。销魂不是长亭怨，是深盟玉镜，款语银钩。小叠吟笺，匆匆著得多愁。阑干腻雨还应在，怕朝来、梨苑成秋。等閒休。团扇圆时，何处秦楼。
高阳台
作者：刘嗣绾
朝代：清

梦尾灯红，情边水绿，断肠又是兰舟。消几帆风，离人吹下西洲。春波依旧鸳鸯路，甚孤眠、占断闲鸥。慢回头、翠被天涯，冷了香篝。销魂不是长亭怨，是深盟玉镜，款语银钩。小叠吟笺，匆匆著得多愁。阑干腻雨还应在，怕朝来、梨苑成秋。等闲休、团扇圆时，何处秦楼。
高阳台·忆梅子有作
作者：刘嗣绾
朝代：清
体裁：词

绿已成阴，黄将做雨，朝来阁住轻寒。不道梅天，误人凭遍阑干。旧家樱笋风光在，料今番、数足清欢。最难忘，雪样精盐，水样晶盘。江南几许閒滋味，记玉纤新摘，一点心酸。渴甚春来，为伊茗碗都捐。思量小字青青好，问圆期、到几时看。又教他，觅句方回，消瘦先拚。
高阳台·秋日重过补萝山房
作者：刘嗣绾
朝代：清
体裁：词

蕉格临书，苔文读画，閒门最好深深。空谷人家，殢他翠袖寒侵。商量多少营巢燕，占东风、只有红襟。替沉吟。花未阑珊，竹未萧森。五湖忆著閒生计，怨铅华流断，芳讯都沉。一绿鸳波，等閒圆到鸥心。阑干只合瞢腾倚，怕他时、烟梦来寻。病愔愔。无限清愁，谱入瑶琴。
高阳台·题汪均之玉带楼图
作者：刘嗣绾
朝代：清
体裁：词

雁外云凄，鸦边日澹，不知何许吟秋。天际思量，有人倚遍高楼。分明海国渔家唱，霎时间、谱入蘋洲。借松风，一片宫商，惊起閒鸥。华年似水银河夕，数明星几度，手捲帘钩。欲炙鹅笙，如今绮语都休。天涯亦有门前路，恨旗亭、按到凉州。向图中，添尺孤筇，结个清游。
高阳台·题绿梅影楼填词为羽素女士赋
作者：刘嗣绾
朝代：清
体裁：词

春影飘青，冬心束素，高楼只隔仙乡。依约阑干，有人消受昏黄。翠禽啼破罗浮梦，问谁家、苔径苍苍。数南枝，水驿书来，画里潇湘。碧城十二閒抛却，记年时老鹤，冷守丹房。背却东风，图中不省疏香。天涯一笛吹愁堕，让词仙、嚼出宫商。伴清吟，流水声中，细咽寒簧。
高阳台·题邹茗香小照
作者：刘嗣绾
朝代：清
体裁：词

柳发堆云，桃鬟照水，江城一碧吴天。卷幔看来，分明茶磨山前。笔床砚匣閒生计，尽安排、桑苧当年。笑文君，鬓影随风，吹落琴弦。画图绝忆平泉路，有湖阴斜抱，高树楼边。抛却春山，空思浅醉閒眠。竹炉馀篆清愁在，讶峰头、瘦了朝烟。寄吟窝，竹影萧萧，官舍如仙。
鬲溪梅令·烟陇探梅
作者：刘嗣绾
朝代：清
体裁：词

一重春水一重扉。思依依。好在东风庭院、见梅妃。绿苔生卧衣。陇头人去是耶非。梦稀微。梦到和烟和月、小疏篱。翠禽三两飞。
鹊桥仙·别江懋兹昆仲
作者：刘嗣绾
朝代：清
体裁：词

浓云拥树，湿烟堆柳，离恨一天低锁。桃花潭水夜来深，更著个、汪伦送我。被池翠薄，炉山红冷，负了五湖单舸。明朝愁杀落灯风，对几点、春江渔火。
鹊桥仙·赠妓葛三
作者：刘嗣绾
朝代：清
体裁：词

冶袖惊鸾，仙裙留燕，青鸟忽传芳使。无人知道葛三来，是子美、诗中黄四。心已琴挑，耳还笛洗，记曲不须娘子。十三弦上夜乌啼，听唤你、雅儿名字。
鹧鸪天
作者：刘嗣绾
朝代：清
体裁：词

病榻閒参枣叶禅。客愁了了识前缘。屏间暮色横新雁，枕上行云送晚蝉。风袅袅，月娟娟。女郎山下盼归船。一声柔橹摇秋去，梦落烟江不肯圆。
鹧鸪天
作者：刘嗣绾
朝代：清
体裁：词

鱼钥沉沉独掩门。无聊时节是黄昏。搴来恨叶梨花路，种出愁苗蕙草根。才入梦，又销魂。薄衾谁更与温存。相思一夜知多少，手拨炉香看泪痕。
齐天乐·寓斋七夕
作者：刘嗣绾
朝代：清
体裁：词

银湾流断铅华色，星期夜阑空渡。水浅桥横，楼高幔卷，不记新秋来路。阑干回顾。问乞巧庭中，更谁调护。却下帘波，不堪消受此风露。天街清景何限，剩閒情脉脉，蛛网粘住。笙约云中，谱修月底，只恐缑山仍误。瓠瓜无数。算天上人间，客愁休赋。独掩湘屏，佩声凄竹户。
齐天乐·醉蟹
作者：刘嗣绾
朝代：清
体裁：词

辘轳夜转槽床响，分明蟹筐才脱。苦甚将糖，甘成久酿，芒角诧伊都出。满盘莹彻。便筑个糟丘，也应清绝。信手持来，那知郭索与彭越。沉沉但眠毕瓮，有酒人相对，块垒同说。愁已无肠，怨偏多口，可是独醒时节。醉乡风月。胜剪得虾须，水晶宫阙。梦落空江，一灯凉透骨。
挽张之洞联
作者：刘嘉琛
朝代：清
体裁：联

保存旧学，启发新知，生有自来，实关运会；功在安邦，心劳忧国，死而后己，无愧公忠。
冬夜检书得旧诗稿选录之
作者：刘因之
朝代：清

清夜人无寐，寒檐月渐西。冻凝镫焰小，冷压柝声低。撰栗煨余火，翻书检旧题。数篇钞未了，邻舍已鸡啼。
朱藤
作者：刘因之
朝代：清

蝶蜂纷午架，花气浓如醺。层阴覆四匝，唾绿化为云。铺席饮花下，飞英落芳樽。举酒和花食，可以醉吟魂。
挽张百熙联
作者：刘国安
朝代：清
体裁：联

郁忠孝讽谕以为文，宣上德、抒下情，本来侍从清班，佐化速邮传，岂汉博望晋广武凿空浮华所及；通中外古今之谓达，廓新图、宏旧式，更阅环球变局，归名荣恤谥，视纪河间阮仪徵奇闻创见尤多。
贺张百熙60寿联
作者：刘国安
朝代：清
体裁：联

建策忠谠，闻君风耀；受性渊懿，俾而炽昌。
贺张百熙60寿联
作者：刘国郇
朝代：清
体裁：联

位长六官，纪纲庶事；学综万国，寿考作人。
挽曾纪泽联
作者：刘国鄠
朝代：清
体裁：联

公生远略济时艰，看万里折冲，大节足光良史笔；父辈姻盟兼世好，想九京会合，戏谈犹叙故园情。
九日游黄鹄初阜
作者：刘国香
朝代：清
体裁：古风

洱海来龙三万里，北抵桃尖还迤逦。陂陀蜿蜒直西驶，八分灵泉随鞭箠。陡跳双峰入云裹，劲气磅礴鹄矶觜。江汉交并脉划止，省垣三面中流砥。全楚形胜了可指，古今王霸据者几？何物红羊粤中起，婴城营营纷蚤虮。鼠牛虎兔龙躔尾，前攻曾塔后罗李。众踣其足文忠掎，禽狝草薙腥臊洗。是山寸寸皆壁垒，呀谷谽崖填万鬼。佛力不救劫灰死，鼍鼓遁逃壁龙徙。绀宇珠宫委炮矢，宋碣元碑无完理。九日同人访故址，碎砾断镞丛榛杞。疏寮补葺觕可以，刹竿秃立风幡纚。衲众铙鼓佛前礼，梵呗駴空犹潮水。浮图去天尺有咫，峭壁扪行石齿齿。著磴外垂二分趾，草树冒颡蠓入耳。一上再上人重累，如木升猱磨附蚁。置身其巅心狂喜，俛视鹤楼翻在底。四山木叶飞红紫，南湖水浅清且泚。凫雁墨点沈菰米，回头破碎见梁子。奈何塞窦禁行履，自厓而返曷能已？吁嗟乎，宝通寺名锡楚邸，崇宁万寿古如此。大洪喧夺黄鹄耻，文人廓摧武无比。初阜擘窠书大纸，还山真面从此始。
挽徐用仪袁昶许庚身联
作者：刘坤一
朝代：清
体裁：联

国步正苍黄，事处万难，同拼一死；臣心终大白，名垂千古，无愧三忠。
挽曾国荃联
作者：刘坤一
朝代：清
体裁：联

名重竹林而同下世，甫哭北阮，又哭南阮，悲叹遍华洋，何况桑梓故人，可胜感悼；辉联花萼以佐中兴，元方难兄，季方难弟，勋德冠今古，讵仅江淮旧部，重荷生成。
挽郭嵩焘联
作者：刘坤一
朝代：清
体裁：联

论交在四十载前，尊卑略分，少长忘年，邂逅结知音，山城风雨连宵话；使还自八万里外，身老江湖，心存廊庙，殷勤筹国是，天堑鳞鸿数纸书。
武侯祠联
作者：刘坤一
朝代：清
体裁：联

许先帝驰驱，东连吴会；有儒者气象，上继伊周。
思茅九日
作者：刘垲
朝代：清

九龙江静虎声哀，白马山空象迹回。滚滚怒风驱瘴去，潇潇愁雨送秋来。一年形状羞吹帽，万里关河懒上台。拌取殊方桑落酒，强浮今日菊花杯。
澧州旅店
作者：刘垲
朝代：清

雁到潇湘总北还，更谁南去过荆蛮。亲朋有梦来相问，野店萧骚夜未关。
九华杂诗
作者：刘城
朝代：清
体裁：七言律诗

祗园高处不胜寒，四望悲风独立难。我以轻衫当昼解，僧言残雪昨宵乾。木皮覆屋冬偏好，竹叶编篱卧亦安。忽睹金光烁初地，滇南一塔日中看。
哭戴敬夫
作者：刘城
朝代：清
体裁：五言律诗

青山来此赴，白日欲成阴。已痛故人绝，更伤节士心。衣冠犹就殓，宗祏不俱沉。洞腹逃禅事，千秋名自今。
寄沈昆铜
作者：刘城
朝代：清
体裁：七言律诗

家瞰江流日夜驰，恩仇回首梦中悲。望门隔岁思张俭，复壁移时出赵岐。南渡只余花作曲，北来每听角横吹。故人寥落星辰在，劳尔临风劝酒卮。
寄白门余澹心怀
作者：刘城
朝代：清

重问当年旧六朝，干戈经处可萧骚。
隐囊塵尾应零落，石阙华林自寂寥。
白板扉存知尔在，黑头公贵有人骄。
孝标著论交堪绝，犹向兰心说梦蕉。
寄白门余澹心怀
作者：刘城
朝代：清
体裁：七言律诗

重问当年旧六朝，干戈经处可萧骚。隐囊麈尾应零落，石阙华林自寂寥。白板扉存知尔在，黑头公贵有人骄。孝标著论交堪绝，犹向兰心说梦蕉。
建永定县有作
作者：刘城
朝代：清
体裁：七言律诗

按节穷乡两月间，经营一邑岂辞艰。昔时顽梗潜归化，今日黔黎已就安。百里又增新版籍，千年永镇旧溪山。春风渐听弦歌蔼，要识天家雨露宽。
春日漫兴
作者：刘城
朝代：清
体裁：七言律诗

真觉从前事事非，息黥补劓破重围。不求甚解书常读，亦欲无言麈岂挥。衣制水田领尚阔，冠裁竹箨发堪晞。欠申曝背茅茨里，惟待春深上钓矶。
村居杂感用所南郊行即事韵
作者：刘城
朝代：清

世绝麟游薮，余同鸠寄巢。畏人藏短发，问信断荒郊。度日薪如桂，全身藉用茅。归来就灯火，诗卷未容抛。屣重泥沾齿，风高雨欲沱。刑天方舞戚，蜗角尚称戈。群计田分耦，谁言海不波。荣期虽有乐，带索未成歌。
村居杂感用所南郊行即事韵·其一
作者：刘城
朝代：清
体裁：五言律诗

世绝麟游薮，余同鸠寄巢。畏人藏短发，问信断荒郊。度日薪如桂，全身藉用茅。归来就灯火，诗卷未容抛。
村居杂感用所南郊行即事韵·其二
作者：刘城
朝代：清
体裁：五言律诗

屣重泥沾齿，风高雨欲沱。刑天方舞戚，蜗角尚称戈。群计田分耦，谁言海不波。荣期虽有乐，带索未成歌。
查村
作者：刘城
朝代：清
体裁：古风

青山势欲行，其意乃自静。良苗气已新，而理未坚劲。败垣围古屋，贫氓实旧姓。当暑荫寒流，怡情亦济性。树密夏虫稠，可中日景正。
水涨
作者：刘城
朝代：清
体裁：古风

雷声起枕上，雨势欲拔屋。蛟龙一夜争，暴涨弥平陆。喧豗声未停，泛溢势相蹴。昨来一曲流，今苦倒群渎。气昏色正黄，意广情亦黩。因思古滔天，浩汗周林麓。观水气势奇，感事心魂肃。
涨后
作者：刘城
朝代：清
体裁：古风

朝来混浩势，我谓没陵谷。渐杀及午中，故道俄然复。逶迤意何之，湾流仍可掬。白沙被黄滓，量泥宁止斛。昨夜所至痕，指示颈犹缩。岸坼塍则崩，树倒苗亦覆。快意几何时，盈虚几已速。
相公墩湖心寺示僧琦
作者：刘城
朝代：清
体裁：五言律诗

廿年常住处，每到意能新。佛与人俱静，厨因客去尘。出林传梵放，登阁见车辚。弥望平湖气，双龛赞与旻。
秋怀
作者：刘城
朝代：清

登丘一骋望，百感我心劳。天高有云征，气色但萧萧。念欲命半酒，四顾无同袍。鹰隼顺时击，豺虎尚群嗥。貙刘在古典，毋俾大猾逃。利剑不入掌，寒士安得骄。代谢成古今，荣悴如流屣。金飙从何来，著物成凋毁。阴生在午中，霜零由夏始。丰亨物忌靡，离明帝伤恃。衔辔一以弛，气势来诚驶。摇落日趋多，萧瑟不可止。莫羞贱与贫，带索歌常浩。莫忧渴与饥，餐菊粮堪饱。众卉泫然徂，鞠乃猗与好。百舌蜩螗天，蟋蟀俟秋剽。岂怨生身迟，笑彼争时早。秋气穷巷间，不叹东门道。
秋怀
作者：刘城
朝代：清
体裁：古风

秋云日以薄，秋夜日以长。秋露日以白，秋草日以黄。此时秋士悲，耿耿不能忘。岂无同心人，飘零非故乡。苍苍蒹葭远，乃在天一方。欲往心烦纡，渐我车帷裳。
秋怀·其一
作者：刘城
朝代：清
体裁：古风

登丘一骋望，百感我心劳。天高有云征，气色但萧萧。念欲命半酒，四顾无同袍。鹰隼顺时击，豺虎尚群嗥。貙刘在古典，毋俾大猾逃。利剑不入掌，寒士安得骄。
秋怀·其三
作者：刘城
朝代：清
体裁：古风

莫羞贱与贫，带索歌常浩。莫忧渴与饥，餐菊粮堪饱。众卉泫然徂，鞠乃猗与好。百舌蜩螗天，蟋蟀俟秋剽。岂怨生身迟，笑彼争时早。秋气穷巷间，不叹东门道。
秋怀·其二
作者：刘城
朝代：清
体裁：古风

代谢成古今，荣悴如流屣。金飙从何来，著物成凋毁。阴生在午中，霜零由夏始。丰亨物忌靡，离明帝伤恃。衔辔一以弛，气势来诚驶。摇落日趋多，萧瑟不可止。
秋怀·其四
作者：刘城
朝代：清
体裁：五言排律

梧桐凤所宿，鸢鹯不敢栖。蓐收一秉令，绿叶辞高枝。灵鸟既不至，百尺干奚为。瑟琴娱世耳，不如委涂泥。夷仲自放废，守正亦知几。秋山有佳色，行歌宜采芝。
答刘引之来问近事
作者：刘城
朝代：清
体裁：五言律诗

莫放渔人入，溪山远作篱。邓冯谁命世，黄绮是吾师。华发短犹在，荒村春欲迟。寒梅开有日，折寄向南枝。
答孔仲石尚镛
作者：刘城
朝代：清
体裁：七言律诗

《麟史》凋残文定亡，君家世学与谁伤。变名人自知梅福，守业时应属孔臧。世已衣裳忘楚楚，我今岁月去堂堂。贤昆洒泪骑箕后，莫问中原大小匡。
送麻天为还里
作者：刘城
朝代：清
体裁：七言律诗

风雨飘摇已覆巢，遗雏戢翼敢譊譊。间关谒帝君亲事，变姓投人任侠交。无力运椎徒眦裂，有歌和筑未牙聱。欲为决策冯詹尹，知在全乾第一爻。
题王公俨石泉
作者：刘城
朝代：清
体裁：七言绝句

甘洁寒流滴沥来，石魂冰魄绝纤埃。莫将一勺通渔棹，才到人间不复回。
送姚石村之广陵
作者：刘埙
朝代：清
体裁：五言律诗

振策自兹去，那堪离别愁。人随沙岸远，雁渡海门秋。落木荒村路，寒潮独夜舟。还怜故乡月，相送广陵游。
挽左宗棠联
作者：刘培元
朝代：清
体裁：联

大局值艰难，威慑华夷，直仗作中流砥柱；鞠躬竭忠荩，诏褒功德，又添个丞相祠堂。
挽骆秉章联
作者：刘培元
朝代：清
体裁：联

宏宰相度，副元老称，十七年扬历封圻，殊勋拟宋室范韩，唐家郭李；统文武才，树中外望，亿万姓瞻依祠宇，遗爱在大湖南北，全蜀东西。
卧钟
作者：刘堮
朝代：清

已是无僧顾，还应比石坚。苍苔古纽上，春草寺楼边。虚壑留遗响，空山想昔悬。宏声本无尽，强起待他年。
历下亭和韵
作者：刘堮
朝代：清

亭中浑胜坐孤篷，落日云山一望中。邂逅朋俦尽名士，连延秋色足花丛。近人鸥鸟原无滓，带雨山云久渐空。双屐几番湖畔路，那能鸿爪问西东。
废檠
作者：刘堮
朝代：清

委地怜长弃，焚膏念旧勤。光无今昔异，人自短长分。藜火非凡照，珠光更绝熏。分辉知不得，聊此继斜曛。
沧州铁狮子歌用韵
作者：刘堮
朝代：清

寻常刻石非不伟，门外屹立如郁垒。年深不免有缺坏，一笑摩挲凭蓟子。似此顽铁多岁年，似以无用终其天。彫刻云根纵云巧，牙爪摧残绝可怜。理本如斯漫惆怅，一事一物有衰旺。君不见《伶官赞》里说庄宗，晚节何衰始何壮。忆昔歇马乘午凉，知有铁铸百兽王。古堞颓垣半禾黍，平沙细草眠牛羊。有物不动如被掳，又似天生在兹土。较量其寿定千年，亲见此城盈万户。休嫌黯淡无辉光，若为干镆真不祥。至刚必折本至理，丰城岂得终埋藏。受成不变岂非数，坐阅沧桑等朝暮。时有过客揽形状，讵逞雄威吓狐兔。昔常询诸博物家，此兽产处逾流沙。吼声一发震山谷，遍体火生如紫霞。画成见者皆惊叹，虽未即真思过半。以铁为之世更希，铸处光应上霄汉。遂令顽质发光彩，亦以难毁享遐算。问渠岁久何所为，春长藓花寒雪片。
罗汉过海图次韵
作者：刘堮
朝代：清

海于天地为巨物，横目见此惊无边。或云众水所蓄积，坐令陆地为深渊。我闻尊者此示象，一航稳似香台莲。飓风不作鲛鳄静，知有神物为之先。舟行不徐亦不疾，到彼海外当何年。大鹏不徙爰居避，海若自小河伯旋。惟有日月争出没，腾晖照耀波光鲜。送者几辈自厓返，回顾但见帆微翩。此时秘怪千万万，争欲顶礼焚香烟。仁者愿大无分别，孰为灵蠢孰凡仙。当时各各契微妙，回视海水川渠然。了知此说是真实，挥毫更以丹青传。纷纷大小都滞相，拘墟邹衍方谈天。
晚登云门山
作者：刘塑
朝代：清

天际仰流云，崩腾如坏山。郁郁纷纷绕襟袖，方知身在层霄间。扶桑一任天鸡叫，石洞希夷眠清峭。我乘奇气御天风，如蒸如沸号万窍。夭矫不测群拿空，昂头露角盘苍龙。足傍谽谺逸深谷，森然鼓荡摧长松。忽然神光纷来下，眼明金缕开西东。欲行不行俨相属，欲断不断联高踪。须臾变化浩无际，惊涛涨海当吾胸，回望平野净尘土，参差城郭晞微红。欲寻秦碑并汉碣，苍凉尽被青苔封。欻吸朝阳我独领，瑰秘更向山灵请。以手开笼取置归，放之学堂掣烟景。交飞乱涌俄归山，拂槛萦窗无留影。即应泼墨数斗挥淋漓，高悬生绡十丈满题诗。
和王临川杭州修广师法喜堂韵
作者：刘墉
朝代：清

堂中了了见文殊，道人心似秋潭虚。不求五欲以自恣，以法为乐喜有余。青山白云远萦带，碧梧翠竹交扶疏。乞食一钵万事了，洗钵宴坐忘朝晡。门外红尘坌十丈，尘中有客常崎岖。清谈名理侔卫乐，高论康济追唐虞。偶来憩息意良惬，尚有客气论贤愚。教乘滋茂信有力，廊庙何必殊江湖。
对联
作者：刘墉
朝代：清
体裁：联

镜里有梅新晋马；釜中无药旧唐鸡。
武昌怀古
作者：刘墉
朝代：清

大别山前江水横，烟波江上古今情。王敦不忌温忠武，刘表翻嫌祢正平。城郭人归云未散，汀洲春绿草还生。秋风吹梦潇湘浦，回首南楼月正明。
玉波冷双连
作者：刘墉
朝代：清

红冰一片凝双魂，江婓夜吊秋烟痕。修顽雪挼弱无骨，对泣余膏咽孤月。娇怜负转如流弹，觅影不见空折盘。蚌珠拾得无处著，歌怨莫邪声更寒。江中碧化古时魅，裁佩偏宜素腰腻。唾壶已碎失胭脂，浓入吴波波亦醉。故宫云老东西迷，十二栏干锁玉肌。吴蚕作茧不裹肉，飞出双蛾向江哭。乌啼纱绿机声绝，余织青红两雌蜺。青锋祇欲饫蝤蛴，臂上守宫蔫未灭。
读吴梅村集
作者：刘墉
朝代：清

六朝金粉擅风流，射策东堂片玉收。事去不无江总恨，宦成薄有杜陵愁。凄凉法曲秦淮夜，慷慨悲歌易水秋。宝玦飘零红袖泣，几多哀艳为君留。
赠赵翼联
作者：刘墉
朝代：清
体裁：联

务观万篇，半皆归里作；启期三乐，同是达生言。
钱武肃王祠联
作者：刘墉
朝代：清
体裁：联

启匣尚存归国诏；解韬时拂射潮弓。
彭泽
作者：刘增
朝代：清

层城缘曲岫，岫断见城阴。高士去不返，云山青至今。我来贳尊酒，坐对一囊琴。何处暮飔起，泠泠弦外音。
十一兄得讲官喜赠
作者：刘墫
朝代：清

戴凭夺席乍知名，早见除书下玉京。三殿委蛇新学士，一经教授旧儒生。茶分小凤春香泛，槐舞双龙午荫清。中秘遍窥劳梦想，愿从东壁借余明。
客楼间望
作者：刘士俊
朝代：清
体裁：七言律诗

枯藤短发此经过，目极高楼唤奈何。远岭日斜孤塔迥，遥天瘴起百蛮多。木棉花贱村姑乐，芦管声寒牧竖歌。太息南中章句客，吟坛无处问《横戈》。
客楼间望
作者：刘士俊
朝代：清

枯藤短发此经过，目极高楼唤奈何。远岭日斜孤塔迥，遥天瘴起百蛮多。木棉花贱村姑乐，芦管声寒牧竖歌。太息南中章句容，吟坛无处问《横戈》。
宿宜良龙山寺
作者：刘士珍
朝代：清

冷逼诸天梦，山楼对佛栖。霜催虫语急，云压雁声低。岁月惊弹指，风尘悔噬脐。蒲团清有味，便想息轮蹄。
夷陵
作者：刘士璋
朝代：清
体裁：五言律诗

夷陵形胜地，高距楚云中。峡路三巴接，江流九派通。文章留尔雅，割据失英雄。尚忆平成日，黄牛佐禹功。
晚次安乡县
作者：刘士璋
朝代：清

西风摇落雁行分，向晚移舟酒半醺。水护县楼秋柝出，林藏古寺暮钟闻。来朝便鼓湘江柁，何日踏开衡岳云。欲向重湖看明月，洞庭木叶落纷纷。
登东山寺
作者：刘士璋
朝代：清
体裁：七言律诗

飘然天半划长风，万壑千岩远近通。峡口涛声来座上，荆门树色落杯中。遥看壁垒连三国，远忆烽烟斗匕雄。回首可怜征战地，香林下界雨空濛。
荆门别王峻封
作者：刘士璋
朝代：清

下马邮亭饮君酒，君醉不辞酌以斗，故人情笃重分手。并行共宿三旬同，长途渺渺随秋风，河梁一赋嗟西东。人生聚散岂非数，他日相逢定何处，我返自崖君且去。
赋得风帘入双燕
作者：刘士鸿
朝代：清
体裁：五言排律

海燕寻巢至，湘帘拂地长。暖风方骀荡，新雨正翱翔。乘隙穿罗幕，因飙上玉堂。红襟相对语，翠剪几回肠。忽略繁花径，仍归文杏梁。高谋贞祷祀，育卵庆生商。
东镇夜发
作者：刘壬
朝代：清

萧条东镇夜，行客意凄凄。月影随疲马，风声杂晓鸡。白云家远近，黄叶路高低。不见宏农守，青囊我倦携。
东皋闲居
作者：刘壮国
朝代：清
体裁：五言律诗

北环清颖水，南望古郪邱。问渡渔航至，举觞田父留。鸟声偏爱竹，花气早侵楼。且喜瓶储足，柴桑何所求。
春泛
作者：刘壮国
朝代：清
体裁：五言律诗

客至偕春棹，轻舟任浪浮。惊鱼辞树影，狎鹭上沙洲。问渡通淮次，寻源识颍流。入村月更好，取醉不知休。
后嚄唶吟
作者：刘大受
朝代：清

生不必荆吴九州陌，华驺横路交霜戟。亦不必河阳十里园，珠帘锦障围春暄。胡为狶膏棘轴走四海，乃不抗首归柴门。浮云万变渺难执，但见日月催晨昏。故乡亦未归，旧事不可论。忆我未坠地，大父已作吏。作吏三十年，还家旧物惟青毡。吁嗟先君我未面，北堂有母传遗编。寒宵篝火课我读，有时泪下如迸泉。大父归来时，我年已长成。我母望我长，我长乃复远徂征。栖迟两射金门策，飘零更作梁园客。梁园日晚西风急，沙尘蹴天窗牖黑。九衢车马去如织，觌面相逢不相识。黄河之水滚滚东南流，客子有家归不得。中夜孤吟起太息，家贫洁养干微禄。何曾盗得太仓五斗粟，半管毛锥残欲秃。匆匆走路歧，恻恻身上衣。重闱念我心伤悲，目断直北征鸿飞。腐儒刺促天所嗤，明年更索长安米。呜呼！苍天何不且使朔饱侏儒饥。
嚄唶吟
作者：刘大受
朝代：清

北方苦旱南苦雨，天倾地缺谁能补。幽州五月尘塞空，麦苗一寸不出土。谁知南中夏潦发，鼋鼍登堂鱼窥宇。四十年来又见之，熊兵桥东水丈五。入春以来常苦霖，十日不得两日晴。吴棉著身夏不脱，高堂习习清风生。连城鲑菜已无种，况乃泛滥妨深耕。中宵忽报双江溢，顷刻巨浪排山立。惊沙大石随潮至，万户千村卷蓬疾。乱流作势向城来，七城黯黯昼不开。疾雷一声破空下，三条九剧声号哀。垣墉杂遝任摧倒，白骨死葬洪涛堆。我家城西当水头，水高过人人上楼。大墙如山向我倾，危楼黠戛亦有声。老人呼天稚子哭，顷刻性命成漂腾。城墙结筏冲波出，此身但存他何恤。烈风三日水归壑，沈沈万灶炊烟息。回家瓮盎百不完，老屋半欹犹未坼。我时游梁方病暑，石铫调汤手自煮。仆夫言有尺书来，开缄手颤不得语。安全百口自天幸，萧条四壁奈何许。一身俯仰宇宙窄，高堂阔绝关山阻。人生百年无事无，忧患相煎何太苦。
杨郎山夜泊即事
作者：刘大受
朝代：清

云阵欲东下，急风争向南。精灵战雷电，鲛鳄拔秋潭。断港群舟拜，中流大浪酣。艰虞更留滞，水宿况真谙。
步小西湖有怀黄丈石城欣园曾子幼荃家兄旭初
作者：刘大受
朝代：清

旧游成梦杳难追，独自闲吟独自回。十里湖堤霜信老，墙头肥透隔年梅。
江行杂作
作者：刘大受
朝代：清

深冬未遣放严霜，阳月江行似瘴乡。雨接日光云断续，秋留树色叶青黄。烟容醉眼翻宜睡，昼景闲吟转觉长。舟子落帆祀神福，还呼僮仆泛杯觞。
登古吹台
作者：刘大受
朝代：清

旅居复如何，朔气忽已至。悠悠出门去，杖策随所憩。闉都掠眼过，平野迥舒辔。惊蓬多风沙，杂树失青翠。我来正长夏，单衣犹在笥。今兹还几时，践此霜雪地。岁月去浩荡，身世惄如醉。离忧能伤人，徜徉聊自恣。抠衣蹑层台，游心肆远瞩。阡陌递回亘，川原洞相属。旷野黄尘飞，白日淡无旭。闭关伏空案，生事常碌碌。凭高一瞻眺，始觉羁意足。寒云何层层，中有南飞鹄。安得附书去，道我心中曲。顾影忽不见，观望空踯躅。
登古吹台·其一
作者：刘大受
朝代：清

旅居复如何，朔气忽已至。悠悠出门去，杖策随所憩。闉都掠眼过，平野迥舒辔。惊蓬多风沙，杂树失青翠。我来正长夏，单衣犹在笥。今兹还几时，践此霜雪地。岁月去浩荡，身世惄如醉。离忧能伤人，徜徉聊自恣。
登古吹台·其二
作者：刘大受
朝代：清

抠衣蹑层台，游心肆远瞩。阡陌递回亘，川原洞相属。旷野黄尘飞，白日淡无旭。闭关伏空案，生事常碌碌。凭高一瞻眺，始觉羁意足。寒云何层层，中有南飞鹄。安得附书去，道我心中曲。顾影忽不见，观望空踯躅。
遣闷
作者：刘大受
朝代：清

肯劳七尺易浮名，聊借遗文遣此生。大地云烟随百变，闲居岁月自多情。评论史案萧何律，推廓词场黄帝兵。长日消磨真不恶，悲秋奚事叹无成。
仇英战马图
作者：刘大櫆
朝代：清

韩干画马古无匹，仇英复入曹霸室。弄笔偶成《出塞图》，英姿粉墨何萧瑟。鞍马甲士无一同，百十垒峞装束雄。蔽亏掩映难悉数，马露顶踵入尻鬃。边关日落千山红，半天飒飒旌旆风。飞鸟不敢近鸣噪，黄云惨澹横低空。羽箭雕弧拥牙纛，誓将万里烟尘扫。壮士遨游今白头，可怜日月空中老。愿借霜蹄骤且驰，追奔直过流沙道。
发铜陵
作者：刘大櫆
朝代：清

大江风急峭帆喧，帆影江声万马奔。朝发铜陵未朝饭，两山如画过天门。
吴大椿置酒丁香花下
作者：刘大櫆
朝代：清

江南三月江水清，风暄日暖鱼苗生。客子飘零惯车辙，辜负故园春景晴。今朝喜见草芽出，丁香枝上苍玉明。延陵公子动逸兴，安排酒盏招刘伶。平生抵死荷一锸，况闻牛与羊鱼腥。侑觞复有好弦管，《连昌宫辞》《琵琶行》。吾闻阮嗣宗，因人善酿求步兵。又闻灌仲孺，一钱不直卫尉程。我辈天涯久沦落，春光入座谁能醒。画史解衣槃礴羸，淳于失笑冠绝缨。饮者身在即不朽，何须刻作钟鼎铭。君不见此花含吐如瓶瓴，欲开不开殊有情。一夜东风起蘋末，纷纷霰雪铺檐楹。
寄翁兆溱
作者：刘大櫆
朝代：清

年少高才始发硎，小桃花下户长扃。承欢切至多容色，汲古精微入杳冥。前辈风流今已邈，后堂丝竹汝曾听。西州门外山如旧，从此扁舟不忍停。
张约夫刻石歌
作者：刘大櫆
朝代：清

和璧三寸廉且腴，冷光射人金仆？。是谁雕琢窥唐虞，囊括六琏包四瑚。天阴雨湿号鼪鼯，忽然初日开芙蕖。明夺离娄巧班输，使我一见疑怪俱。肃然想见羲皇初，神龟出洛河负图。子昂死去文彭无，眼前再见张约夫。张君自出繄横渠，大贤苗裔与众殊。笔花迸落凌欧苏，不施鞚骑生马驹。如斯小道乃其余，我亦颦里镌虫鱼，譬如天骥尾蹇驴。秋河急雨翻跳珠，摩挲印谱空踌躇。
张约夫刻石歌
作者：刘大櫆
朝代：清
体裁：古风

和璧三寸廉且腴，冷光射人金仆𨬟。是谁雕琢窥唐虞，囊括六琏包四瑚。天阴雨湿号鼪鼯，忽然初日开芙蕖。明夺离娄巧班输，使我一见疑怪俱。肃然想见羲皇初，神龟出洛河负图。子昂死去文彭无，眼前再见张约夫。张君自出繄横渠，大贤苗裔与众殊。笔花迸落凌欧苏，不施鞚骑生马驹。如斯小道乃其余，我亦颦里镌虫鱼，譬如天骥尾蹇驴。秋河急雨翻跳珠，摩挲印谱空踌躇。
春日
作者：刘大櫆
朝代：清

辛夷零落海棠残，似梦春光取次看。人世那堪春几度，夕阳萧寺独凭阑。
梧树行
作者：刘大櫆
朝代：清

金谷洞口梧十寻，巑岏直上干太阴。石根铜干自终古，白藓苍鳞留至今。念尔长材世所鲜，待入宫悬逐匏管。托身虚牝无人收，零落秋风岁华晚。
楼上晓望
作者：刘大櫆
朝代：清

澹然九秋时，复此层楼上。遥虚耸碧峰，嵯峨非一状。宿云涧中收，轻烟林外飏。天高见鹄飞，风远闻渔唱。欣兹景物佳，抚心默惆怅。
游龙眠山
作者：刘大櫆
朝代：清

良辰值暄序，振策遵灵崖。暗谷既阴閟，崇坡复阳开。斑斓绝壁峙，䆗窱曾阿颓。朱葩冒石脊，翠颖环水涯。文鱼跃西涧，森木荣南垓。幽幽乳窦滴，殷殷飞瀑豗。兰野霞气上，松门樵响来。引手摘弱卷，散发依苍苔。攀登不知倦，憩坐时忘回。志虚浮虑遣，襟远群象该。况挈素心侣，同倾昭旷怀。
登龙山
作者：刘大櫆
朝代：清

夙昔负山居，未知居山乐。归来浣尘襟，追寻旧潭壑。登顿觉径仄，跻攀惭足弱。峰形喜刻镂，壁色疑涂垩。复涧既萦纡，环林更参错。哀听仰淙潺，惊顾俯岝崿。宿雨含余滋，初篁解新箨。吹万地籁鸣，出虚天乐作。云阴冒水生，岩花依草落。倾晖忽向西，归路欣残灼。兴阑已历程，心结重游诺。缮性宜寂寥，赋命非穷薄。宇宙旷无垠，知仁聊可托。
补溪草堂歌
作者：刘大櫆
朝代：清

补溪有草堂，乃在虞山之东四十里。宋室遗民顾隐君，读书求志居于此。裔孙奕叶起甲第，手植芙蓉遍溪水。古桧阴森墓上枝，流霞照耀相思子。数百年称顾氏庐，后来却归钱尚书。尚书声名动台斗，善党峥嵘作魁首。车马门前问字来，美人歌舞陈尊酒。不知沧海几扬尘，此地还依旧主人。依然红豆长萌蘖，当日樵夫摧作薪。顾家经求代不替，国子先生勇绝伦。遂将诗体尽发覆，高源一一寻昆仑。乃知世业在德守，文章小技未为尊。曾将草露比富贵，惟有处士名长存。不见长安苑囿地，颓垣败甓乌鸟喧。草堂突兀溪水滨，历宋元明传其真。
西山
作者：刘大櫆
朝代：清

西山过雨染朝岚，千尺平冈百顷潭。啼鸟数声深树里，屏风十幅写江南。
送孙郎还天台
作者：刘大櫆
朝代：清

孙郎昔日赋天台，金石音声锦绣才。惆怅赤城霞欲尽，桃花如梦却归来。
送张绣枫
作者：刘大櫆
朝代：清

君家住近姑苏台，门前绿水群鸥来。坐对晴窗诵六甲，桃花灼灼当窗开。几年入洛曳珠履，笔端所向皆披靡。为惜风光不待人，梦魂飞渡吴江水。与君一见论心事，倾筐倒筐无所忌。燕市酒徒今几人，酒酣更洒杨朱泪。遥指秋波江上船，孤帆飒飒凌苍烟。吴中春草碧于染，聊寄相思到日边。
题孙孟然品酒图
作者：刘大櫆
朝代：清
体裁：古风

天上酒星地酒泉，清者为圣浊者贤。古来圣贤皆爱酒，何独于今孙孟然。吾闻酒者天之禄，持以养人生百福。乐长宫中觞九行，步兵厨下酿千斛。左手持螯右把杯，拍浮其中一生足。青田之核衡阳酃，关中白薄高公清。松叶凫花八风涑，竹碧鹅黄千日醒。西蜀东吴各异造，妙香殊色难知名。此间高下有伦次，谁谓醇醨无定评。高堂广座罗宾友，并坐鼓琴还击缶。小蛮凿落纷纵横，自卯同倾将及酉。䅩䅓那用作经程，笑杀河东惟一斗。君不见阮遥集，百钱挂杖常自随。又不见山季伦，乘骢倒著白接䍦。金貂只作换酒具，酩酊凭教无所知。孙郎昂藏天下士，捧罂承槽非本志。胸中垒块故须浇，一月二十九日醉。车轮括颈庸何伤，失一老兵那复计。披图故态恍如昨，糟浆之风犹逆鼻。从使人呼老渴羌，我知酒中有真味。
题孙孟然品酒图
作者：刘大櫆
朝代：清

天上酒星地酒泉，清者为圣浊者贤。古来圣贤皆爱酒，何独于今孙孟然。吾闻酒者天之禄，持以养人生百福。乐长宫中觞九行，步兵厨下酿千斛。左手持螯右把杯，拍浮其中一生足。青田之核衡阳酃，关中白薄高公清。松叶凫花八风涑，竹碧鹅黄千日醒。西蜀东吴各异造，妙香殊色难知名。此间高下有伦次，谁谓醇醨无定评。高堂广座罗宾友，并坐鼓琴还击缶。小蛮凿落纷纵横，自卯同倾将及酉。䅩䅓那用作经程，笑杀河东惟一斗。君不见阮遥集，百钱挂杖常自随。又不见山季伦，乘骢倒著白接。金貂只作换酒具，酩酊凭教无所知。孙郎昂藏天下士，捧罂承槽非本志。胸中垒块故须浇，一月二十九日醉。车轮括颈庸何伤，失一老兵那复计。披图故态恍如昨，糟浆之风犹逆鼻。从使人呼老渴羌，我知酒中有真味。
题孙怀三咏佛手指诗后
作者：刘大櫆
朝代：清

昨日观君《佛手诗》，如从指上见明月。芳果惊看优钵昙，顿令我亦离言说。扰扰浮生梦寐间，一弹指顷千沤灭。王侯将相只须臾，何况我辈孤且拙。我从朔漠厌风尘，君亦南荒穷跋涉。梦中相对两羁人，回首旧游成历劫。拈花自知色不染，捧钵谁言食堪阙。从前被螫指可断，若使归空手当撤。心清那用挈军持，迹秘聊须书贝叶。华岳三峰掌已开，请君更问维摩诘。
题张少仪望云图
作者：刘大櫆
朝代：清

天上浮云无定踪，倏忽变转随长风。如鸟如衣如擘絮，何如游子飘零西复东。忆君入洛年华盛，路指天门未为觅。十年奔马走三边，千古才人同一命。有才无命奈君何，不用悲伤损太和。东方且向市中隐，宁戚谁当朱下歌。幕府沈沈白日陨，出门怅望南天尽。南天一望尽浮云，不见黔阳白发人。白发一白不可黑，游子愁思泪沾臆。昨夜风吹大火流，梦魂飞绕芳杜洲。芳杜洲前山水隔，觉来依旧南云白。男儿生世不得铭功勒石燕然山，岌峨空负头上冠。会须吸饮藐姑上，聊可浮沈宾佐间。我闻人情圣人有弗禁，安能低颜龌龊长不欢。天空地阔任所适，何日开笼放白鹇。
题罗生画石扇面为张碇山
作者：刘大櫆
朝代：清

罗生十日画一石，嶙峋不异千仞山。似从昨夜姑臧至，二十八宿森斓斑。此时七月苦炙热，漫肤多汗行路难。张君持此动摇微风发，石气随风生薄寒。使我凛烈自顾，忽觉衣裳单。我闻昔日女娲鍊石补青天，余此一握苍且坚。一朝大风从北来，吹汝堕入尘埃间。溪旁久卧胡不起，视彼后者加之鞭。直使驾桥渡海去，东看日出榑桑边。石乎胡不含滋吐润惠四海，空存大骨尧尧学学然。我今斋戒发取视，应得金简玉书，九疑东南宛委篇。不然缇巾十袭空见怜，无殊瓦甓何足观。
挽张百熙联
作者：刘大琮
朝代：清
体裁：联

学界叹星沉，际美雨欧风，神京初建设陵厦；人师尊月日，凿衡崖湘石，表墓应刊有道碑。
挽曾纪泽联
作者：刘大琮
朝代：清
体裁：联

绍先业整顿乾坤，紫阁书思，白旄奉使，是孝子，是忠臣，文治武功，贵介于公推世擘；忆昔年追随函丈，词崇汉魏，政播华夷，亦经师，亦人望，山颓木坏，门墙惟我最伤心。
与长山道士修一
作者：刘大绅
朝代：清

羽客关东归，自言得秘术。五年居深山，专直如一日。山中有猛虎，爪牙利斧锧。洞底有修蛇，目光照石室。土人经见惯，时亦或股栗。羽客十余人，洗心藏于密。昼夜门不关，虎羊而蛇蛭。自是身意忘，宁关物我昵。即今城市间，虎蛇未可必。愿如深山中，庶几保无失。
南诏碑歌
作者：刘大绅
朝代：清

开元宰相魏公逝，金鉴千秋瓦砾视。天宝宰相杨国忠，不恤唐家帝业坠。御史太守皆重官，何况堂堂节度使。辨明贿入权门中，未夕龙光已立致。南边云下为荒陬，此辈安能万里寄。诛求法令交相加，如以饥狐饿虎喂。狼子在野心难驯，不德何鹿不走避。知古既绝姚隽朝，王煜亦贪蒙舍利。国小众分听指挥，以一并五制不易。可怜宗女归南蛮，龟兹乐部远颁赐。敬义未还虔陀张，上位贪淫太纵恣。饮鸩难酬君王恩，辱国空贻将帅愧。当年若省杨罗颠，何至中官逞魑魅。鲜于仲通何人哉，甫薄白崖敌已备。军将俭魏虓虎如，天运空作点苍次。西洱河边金鼓衰，八万唐兵剩有二。胡颜遁去生见人，请看吐蕃正得意。南国大诏兄弟邦，金印煌煌号东帝。冠带珂贝驼马牛，倚祥乐进捧册至。凤子大将有告身，赞普钟且改元志。遂令李宓何履光，再将十道重兵弃。军忌深入犹不知，一遁一沈并可詈。竟筑京观龙尾关，二十余万国殇胔。是时君王方色荒，沈香亭畔艳妻醉。宰相掩败仍叙功，在朝文武半谐媚。南蛮拍手笑不休，德化丰碑蹲赑屃。其心自望唐使来，其言深荷吐蕃庇。官寮宠幸都寻常，尽载碑阴发长喟。降人郑回甘撰文，流寓御史乃作字。是为天宝十有三，明载天子幸蜀地。我闻稗史言战时，阁逻凤妃术怪异。阁陂和尚凤其昆，一朝千里忘险陂。煌煌天朝十万兵，维彼妖人歼其类。固知此语荒唐多，干羽两阶有往事。白衣山人亦吾师，招抚吐蕃断右臂。蜀中镇抚兼得人，铎槊郁刃纳天吏。头盘跳脱金银光，乐部歌姬老犹侍。足明向背当日心，忧国有人定殒泪。惜哉一叛四十年，封岳祀渎已僣儗。太和门外望残碑，欲揽天威径前辔。天子须圣宰相贤，其次以谋或以智。前有李泌后韦皋，高骈继之快人意。不见贞观细奴逻，刺史锦袍早在笥。
城头看落日歌
作者：刘大绅
朝代：清

百雉城头看落日，大如车轮去何疾。须臾倒影失空青，勃郁紫光迸飞出。东南云气奇为峰，嵯峨陆离几千重。西北晴霞散成绮，疑驾彩鸾驱赤龙。顷刻云收霞亦敛，半天红炉火闪闪。直教海水镕丹砂，倾向层霄未能染。城脚下视乌鸦归，只只背上金色飞。晚景如斯真可乐，岂必昆仑驰斜晖。造父停鞭听吾语，汝纵欲追何处去。银河浅浅朱楼深，又见疏星度牛女。
潭西精舍晤桂未谷广文时未谷暂请假
作者：刘大绅
朝代：清

夫子无为者，萧然此赋闲。新疏泉一道，小筑屋三间。避俗偏邻市，参禅不闭关。匆匆归太早，何日再追攀。
瞻杨升庵先生遗像题后
作者：刘大绅
朝代：清

议礼何人集上台，东华哭罢极南来。簪花拥妓神仙骨，纵酒狂歌宰相才。生得中溪堪作主，死求太白可同埋。先生自爱名山老，不是君王不放回。
答客问山中
作者：刘大绅
朝代：清

曾为山中客，记得山中路。曲折清溪间，转入云深处。门前有桃花，屋后有梅树。今日梅花落，君看桃花去。
赎归引
作者：刘大绅
朝代：清

出关何年无，入关亦时有。谁知七品郎官归，赎自两县百姓手。官视百姓如仇仇，百姓视官岂父母。云何两县风气殊，谪戍其官引为咎。或咀于社或祝神，或聚而哭或狂走。或欲慷慨三公陈，或欲匍匐九阍叩。其小人曰必归公，公不即归我颜厚。其君子曰必归公，公之归也义不苟。方今天子真圣人，仁孝聪明本天牖。公有祖母年及耄，公有母氏亦多寿。若公之子以情闻，公不当归众人后。锾赎之说古有之，国典公谊两无负。龟卜筮卜卜吉同，众乃唯唯不否否。青钱早信输乞儿，白璧不烦待良友。风霜奔走皮肤皴，道路哀号面目丑。万千人心同一心，长安市上叹未有。春风策马居庸还，关内依依曳杨柳。绘图题句盈箧笥，其荣乃与使相耦。回首一官值几何，天之玉成意非偶。于今归来月八九，处处家家进鸡酒。深闺儿女无所知，往事言之尚疾首。自愧无德何以堪，作此诗焉志永久。谁与两县新城曹，谁与赎者一穷叟。
赠牟松岩主政
作者：刘大绅
朝代：清

巷有苔痕座有尘，多情杖履转相亲。群将善骂依名士，独以无争到古人。花受风光原胜雨，山含秋意下如春。龙门晋接今容易，从此交游日饮醇。
赠王兰畹董竹溪二孝廉
作者：刘大绅
朝代：清

王郎矫矫云中龙，当霄吐气飞白虹。长安人海时自雄，天下健者惟董公。局天蹐地羞庸庸，高岩巨壑生松风。二子论文非苟同，炯然各具双青瞳。新城秀水两宗工，南施北宋争云从。四家几欲千古空，后生小子多悯慵。偏将腐草嗤祝融，此如人已登岱峰。我犹侈口谈东蒙，吁嗟菲薄真何衷。师门弟子身可终，安能粪壤污鸿濛。近睹二子开心胸，其光奕奕声隆隆。人间得此如駏蛩，何当鞭石东海东。相携大醉蓬莱宫，慎无笑我心有蓬。
府署斋联
作者：刘大观
朝代：清
体裁：联

袍笏呼来先拜石；管弦麾去独听松。
得张庐峰消息
作者：刘大观
朝代：清

胥江一棹暮云疏，心似蛩蛩失駏驉。正苦春愁难自遣，海风吹到故人书。
桂林即事
作者：刘大观
朝代：清

白云长护孔明台，台上扶桑花自开。一夕东风天骤暖，梧州已送荔支来。
读王先生猷定四照堂诗书后
作者：刘大观
朝代：清

西江诗派本然清，造句还如玉琢成。百怪盘胸能匠物，孤岑晦迹恐沽名。博桑日影桃花寺，韎韐风涛铁瓮城。目断长湖人渐老，黄冠麦饭独关情。
挽曾纪泽联
作者：刘大釮
朝代：清
体裁：联

曩随萧艾上朱门，忆水决西江，茅屋秋风深感篆；方见蒲萄成绿荫，遽星沉南斗，蓟城朝雨莽飘潇。
登黄鹤楼
作者：刘大魁
朝代：清
体裁：七言律诗

飘零踪迹来西楚，黄鹄山头俯大荒。地涌楼台侵斗极，天输江汉下荆扬。野花烂漫空千树，归雁萧条忽几行。老去弟兄皆异域，独将衰鬓对残阳。
十二辰诗并序 其一 鼠
作者：刘天谊
朝代：清

缘壁谁凭借，睢盱竟斗猫。生元资溷厕，腐可畀鸱鸮。亦解人堪畏，偏同战欲挑。千钧藏善弩，任尔叫纷嚣。
十二辰诗并序 其七 马
作者：刘天谊
朝代：清

驽骀诚不力，衔辔欲何施。泛驾轻难驭，迷途老未知。盐车嘲骥厄，麦磨羡驴奇。纵遣逢韩干，穷形只画皮。
十二辰诗并序 其三 虎
作者：刘天谊
朝代：清

恃有强牙爪，傲然君一山。性非龙矫矫，文逊豹斑斑。弱肉供甘脆，愚伥导往还。刘昆多善政，可易性冥顽。
十二辰诗并序 其九 猴
作者：刘天谊
朝代：清

亦具人形质，惟怜性未完。四三殊喜怒，狙诈屡呼欢。不避王孙号，空叨供奉冠。伯淳非晏相，休拟例迎观。
十二辰诗并序 其二 牛
作者：刘天谊
朝代：清

后大惟堪粪，文犁未中牲。偾豚骄莫敌，卫犊蠢忘生。诈挟吞书幻，疑多望月惊。庮难供脍炙，往往夜中鸣。
十二辰诗并序 其五 龙
作者：刘天谊
朝代：清

谁遣丹青笔，图形悦叶公。画成睛未点，耳具窍无聪。可扰宁神物，难驯实戾虫。谁云大雄氏，降伏见禅功。
十二辰诗并序 其八 羊
作者：刘天谊
朝代：清

莫怪多强很，由来性畏前。触藩愁挂角，悦草欲垂涎。歧路追难返，空山叱尚眠。惟听沈犹氏，朝饮水渊渊。
十二辰诗并序 其六 蛇
作者：刘天谊
朝代：清

弥觉形堪畏，先时恨弗推。修鳞当道过，毒口螫人来。画足真多事，疑弓尚召灾。郑门妖已作，不俟鲁泉台。
十二辰诗并序 其十 鸡
作者：刘天谊
朝代：清

相质非良种，羊沟俨作豪。但思争鹜食，未足辱牛刀。为利频催蹠，疑神竟遣褒。更闻声腷膊，偏向五更号。
十二辰诗并序 其十一 狗
作者：刘天谊
朝代：清

溺井劫乡邻，当门更噬宾。惟惊缁素改，宁暇蹠尧询。睚眦争枯骨，仓皇卧湿薪。如何雪与日，狂吠亦狺狺。
十二辰诗并序 其十二 猪
作者：刘天谊
朝代：清

定归曾谑卫，荐食亦方吴。嗜仅贪糠核，行多负垢涂。不惭形壅肿，自喜腹膏腴。入笠何烦尔，真宜付狗屠。
十二辰诗并序 其四 兔
作者：刘天谊
朝代：清

尔岂偷仙药，毛华寿竟长。缺唇还鼓舌，脱距自投荒。狡拟依坟窟，雄惟视月光。爰爰夸得意，暇计遇鹰忙。
十二辰诗并序·鼠
作者：刘天谊
朝代：清

缘壁谁凭借，睢盱竟斗猫。生元资溷厕，腐可畀鸱鸮。亦解人堪畏，偏同战欲挑。千钧藏善弩，任尔叫纷嚣。后大惟堪粪，文犁未中牲。偾豚骄莫敌，卫犊蠢忘生。诈挟吞书幻，疑多望月惊。庮难供脍炙，往往夜中鸣。恃有强牙爪，傲然君一山。性非龙矫矫，文逊豹斑斑。弱肉供甘脆，愚伥导往还。刘昆多善政，可易性冥顽。尔岂偷仙药，毛华寿竟长。缺唇还鼓舌，脱距自投荒。狡拟依坟窟，雄惟视月光。爰爰夸得意，暇计遇鹰忙。谁遣丹青笔，图形悦叶公。画成睛未点，耳具窍无聪。可扰宁神物，难驯实戾虫。谁云大雄氏，降伏见禅功。弥觉形堪畏，先时恨弗推。修鳞当道过，毒口螫人来。画足真多事，疑弓尚召灾。郑门妖已作，不俟鲁泉台。驽骀诚不力，衔辔欲何施。泛驾轻难驭，迷途老未知。盐车嘲骥厄，麦磨羡驴奇。纵遣逢韩干，穷形只画皮。莫怪多强很，由来性畏前。触藩愁挂角，悦草欲垂涎。歧路追难返，空山叱尚眠。惟听沈犹氏，朝饮水渊渊。亦具人形质，惟怜性未完。四三殊喜怒，狙诈屡呼欢。不避王孙号，空叨供奉冠。伯淳非晏相，休拟例迎观。相质非良种，羊沟俨作豪。但思争鹜食，未足辱牛刀。为利频催蹠，疑神竟遣褒。更闻声腷膊，偏向五更号。溺井劫乡邻，当门更噬宾。惟惊缁素改，宁暇蹠尧询。睚眦争枯骨，仓皇卧湿薪。如何雪与日，狂吠亦狺狺。定归曾谑卫，荐食亦方吴。嗜仅贪糠核，行多负垢涂。不惭形壅肿，自喜腹膏腴。入笠何烦尔，真宜付狗屠。
南皮咏古五首
作者：刘天谊
朝代：清

断狱推京兆，依经议绝群。何疑故太子，足动大将军。威信怀前政，荒凉剩旧坟。一丘城巽位，凭吊日斜曛。城北朝京路，当涂射雉乡。心原工弋纂，智亦任机张。诡遇矜多获，雄才喜擅场。所嗟陵谷异，传说几荒唐。前日之游乐，人犹说子桓。一时夸燕友，此地共追欢。瓜李销天暑，文章耐岁寒。词人今接踵，谁嗣建安坛。莫笑唐张我，心骄贾相门。无求驴背稳，难屈布衣尊。名纸诚多事，归鞭稍避喧。宁知同魏勃，代扫夜初昏。何人多好事，贫富使争喧。巧取莱芜甑，来形金谷园。财为奴辈利，名只党人尊。奢俭同奄忽，空馀后代论。
南皮咏古五首·其一
作者：刘天谊
朝代：清

断狱推京兆，依经议绝群。何疑故太子，足动大将军。威信怀前政，荒凉剩旧坟。一丘城巽位，凭吊日斜曛。
南皮咏古五首·其三
作者：刘天谊
朝代：清

前日之游乐，人犹说子桓。一时夸燕友，此地共追欢。瓜李销天暑，文章耐岁寒。词人今接踵，谁嗣建安坛。
南皮咏古五首·其二
作者：刘天谊
朝代：清

城北朝京路，当涂射雉乡。心原工弋纂，智亦任机张。诡遇矜多获，雄才喜擅场。所嗟陵谷异，传说几荒唐。
南皮咏古五首·其五
作者：刘天谊
朝代：清

何人多好事，贫富使争喧。巧取莱芜甑，来形金谷园。财为奴辈利，名只党人尊。奢俭同奄忽，空馀后代论。
南皮咏古五首·其四
作者：刘天谊
朝代：清

莫笑唐张我，心骄贾相门。无求驴背稳，难屈布衣尊。名纸诚多事，归鞭稍避喧。宁知同魏勃，代扫夜初昏。
南皮寄意
作者：刘天谊
朝代：清

劳劳每岁逐风尘，斗大皮城暂寄身。忙里都忘居近市，静来时见物皆春。难逢诗酒高常侍，空吊豪华石季伦。阅古几回夸创获，可怜索解竟无人。
南皮杂诗
作者：刘天谊
朝代：清

百雉严城峙，千秋古县雄。河流犹卫水，土俗溯齐风。比户弦歌盛，原田菽麦丰。相传多胜迹，搜访兴无穷。木棉开遍野，利溥胜桑麻。足作章身服，非同炫目花。薅应偕妇子，摘拟倩邻家。白毡浑堪织，高昌莫浪夸。负郭南关市，人烟镇日嚣。云蒸晨煮酒，火急夜呼么。马喜穿街骋，香争入寺烧。斗鹑豪兴勃，携手更相要。少年多意态，饱肉气凭陵。茂树时弹雀，高原共晾鹰。猜拳觞政熟，折齿啸歌能。翻笑拘牵辈，勤将礼法绳。佛阁峙城隅，登临六月须。冶游来学侣，膜拜走村姑。笑语人成市，笙歌日欲晡。忽闻声扰扰，归去各将雏。琳宇珠宫接，联翩集鸨行。人矜宋琴操，地比魏瑶光。索笑三生石，安禅四大床。争谈空即色，谁悟是皮囊。丰碣标时井，深当邑校前。惟甘方受和，能掘自逢泉。汲古昌黎述，扬清孟博传。未容穿凿者，于此坐窥天。近代文章价，低昂视甲科。遂惊弹丸邑，足配大风歌。白首穷经少，青云聚彦多。法门传秘诀，衣钵竟如何。
南皮杂诗·其一
作者：刘天谊
朝代：清

百雉严城峙，千秋古县雄。河流犹卫水，土俗溯齐风。比户弦歌盛，原田菽麦丰。相传多胜迹，搜访兴无穷。
南皮杂诗·其七
作者：刘天谊
朝代：清

丰碣标时井，深当邑校前。惟甘方受和，能掘自逢泉。汲古昌黎述，扬清孟博传。未容穿凿者，于此坐窥天。
南皮杂诗·其三
作者：刘天谊
朝代：清

负郭南关市，人烟镇日嚣。云蒸晨煮酒，火急夜呼么。马喜穿街骋，香争入寺烧。斗鹑豪兴勃，携手更相要。
南皮杂诗·其二
作者：刘天谊
朝代：清

木棉开遍野，利溥胜桑麻。足作章身服，非同炫目花。薅应偕妇子，摘拟倩邻家。白毡浑堪织，高昌莫浪夸。
南皮杂诗·其五
作者：刘天谊
朝代：清

佛阁峙城隅，登临六月须。冶游来学侣，膜拜走村姑。笑语人成市，笙歌日欲晡。忽闻声扰扰，归去各将雏。
南皮杂诗·其八
作者：刘天谊
朝代：清

近代文章价，低昂视甲科。遂惊弹丸邑，足配大风歌。白首穷经少，青云聚彦多。法门传秘诀，衣钵竟如何。
南皮杂诗·其六
作者：刘天谊
朝代：清

琳宇珠宫接，联翩集鸨行。人矜宋琴操，地比魏瑶光。索笑三生石，安禅四大床。争谈空即色，谁悟是皮囊。
南皮杂诗·其四
作者：刘天谊
朝代：清

少年多意态，饱肉气凭陵。茂树时弹雀，高原共晾鹰。猜拳觞政熟，折齿啸歌能。翻笑拘牵辈，勤将礼法绳。
友人三娶因戏赠
作者：刘天谊
朝代：清

觅得鸾胶续旧琴，挥弦再鼓足清音。谩偕束楚问何夕，且共摽梅赓迨今。此夜又占行雨梦，几番迭慰看花心。广寒熟识神仙境，非比天台路乍寻。
和朱勿轩移居四首
作者：刘天谊
朝代：清

闻君避地徙村西，门外饶看卉木萋。比舍牧樵元旧识，归家鸡狗讵多迷。小庭半作栽花径，隙地应添种麦畦。记取古人安宅训，何庸数尺炫榱题。一区聊记子云居，载酒多来问字车。不喜作家徒立壁，岂防胠箧只藏书。新巢栗里随彭泽，古迹金台羡望诸。壮志未酬权寄托，朅来因树结精庐。自然野趣足天机，镇日幽斋忘掩扉。墨客有题诗贴满，砚田无税吏来稀。鸭鹅预戒嗔邻里，燕雀时容过闼闱。只恐当途多物色，羊裘访认钓鱼矶。成室于今五载多，寄人篱下意如何。戏嬉犹恋童游处，迟久方携妇爨过。地为公超还作市，人钦康节共营窝。应思尽庇贫寒士，莫逐风人隐轴薖。
和朱勿轩移居四首·其一
作者：刘天谊
朝代：清

闻君避地徙村西，门外饶看卉木萋。比舍牧樵元旧识，归家鸡狗讵多迷。小庭半作栽花径，隙地应添种麦畦。记取古人安宅训，何庸数尺炫榱题。
和朱勿轩移居四首·其三
作者：刘天谊
朝代：清

自然野趣足天机，镇日幽斋忘掩扉。墨客有题诗贴满，砚田无税吏来稀。鸭鹅预戒嗔邻里，燕雀时容过闼闱。只恐当途多物色，羊裘访认钓鱼矶。
和朱勿轩移居四首·其二
作者：刘天谊
朝代：清

一区聊记子云居，载酒多来问字车。不喜作家徒立壁，岂防胠箧只藏书。新巢栗里随彭泽，古迹金台羡望诸。壮志未酬权寄托，朅来因树结精庐。
和朱勿轩移居四首·其四
作者：刘天谊
朝代：清

成室于今五载多，寄人篱下意如何。戏嬉犹恋童游处，迟久方携妇爨过。地为公超还作市，人钦康节共营窝。应思尽庇贫寒士，莫逐风人隐轴薖。
和王一樵九日书怀诗韵四首
作者：刘天谊
朝代：清

意气殊高百尺楼，如何未遂广寒游。局拳阆苑梯云手，感慨龙山落帽秋。空抱壮怀篱下过，权将佳节醉中酬。可怜更有伤弓雁，折翅惊号芦荻洲。采菊东篱足繁思，能花偏待岁寒知。夭桃艳李空谐俗，晚节秋香自感时。纵使新机趋巧样，可忘故步觅他岐。雪梅岭上争开谢，未许南枝傲北枝。自识蹇驴惭骥多，未登中阪已蹉跎。七番秋赋名皆下，廿载冬烘字尚讹。蕉下常疑分鹿梦，草间空唱饭牛歌。荣枯有命从天定，避殷山头竟谓何。冷雨疏风亦等闲，搜奇未觉锦囊悭。催租谁混潘邠老，把酒还赓李义山。此日卷中闻雅奏，他年柱下记清班。弃繻年少人争识，壮气先堪动抱关。
和王一樵九日书怀诗韵四首·其一
作者：刘天谊
朝代：清

意气殊高百尺楼，如何未遂广寒游。局拳阆苑梯云手，感慨龙山落帽秋。空抱壮怀篱下过，权将佳节醉中酬。可怜更有伤弓雁，折翅惊号芦荻洲。
和王一樵九日书怀诗韵四首·其三
作者：刘天谊
朝代：清

自识蹇驴惭骥多，未登中阪已蹉跎。七番秋赋名皆下，廿载冬烘字尚讹。蕉下常疑分鹿梦，草间空唱饭牛歌。荣枯有命从天定，避殷山头竟谓何。
和王一樵九日书怀诗韵四首·其二
作者：刘天谊
朝代：清

采菊东篱足繁思，能花偏待岁寒知。夭桃艳李空谐俗，晚节秋香自感时。纵使新机趋巧样，可忘故步觅他岐。雪梅岭上争开谢，未许南枝傲北枝。
和王一樵九日书怀诗韵四首·其四
作者：刘天谊
朝代：清

冷雨疏风亦等闲，搜奇未觉锦囊悭。催租谁混潘邠老，把酒还赓李义山。此日卷中闻雅奏，他年柱下记清班。弃繻年少人争识，壮气先堪动抱关。
和王一樵见赠韵二首
作者：刘天谊
朝代：清

别君知隔几回尘，拳曲空留散木身。自昔茫茫谁误我，于今碌碌尚依人。文场科第迷高下，名士风流混伪真。底事嗜痂殊俗好，猥烦说项齿生津。一幅能祛三斗尘，新诗感我苦吟身。疏狂于世宁谐俗，风雅惟君实可人。厚谊深承规寓颂，虚名敢认妄为真。何时风雨终宵话，剪烛重探众妙津。
和王一樵见赠韵二首·其一
作者：刘天谊
朝代：清

别君知隔几回尘，拳曲空留散木身。自昔茫茫谁误我，于今碌碌尚依人。文场科第迷高下，名士风流混伪真。底事嗜痂殊俗好，猥烦说项齿生津。
和王一樵见赠韵二首·其二
作者：刘天谊
朝代：清

一幅能祛三斗尘，新诗感我苦吟身。疏狂于世宁谐俗，风雅惟君实可人。厚谊深承规寓颂，虚名敢认妄为真。何时风雨终宵话，剪烛重探众妙津。
和许寿峰见赠之作三首
作者：刘天谊
朝代：清

居虽近市远尘嚣，共羡幽人逸兴饶。把酒论文穷月露，临窗读画对渔樵。丹炉不问庚申鼎，诗社还追丁卯桥。此即神仙真富贵，何须十万苦缠腰。草木都随笔下春，新诗婉丽妙超神。唱酬愧我空叉手，著述知君已等身。有客特开栽竹径，无官权作判花人。清闲奇福皆天赐，株守寒窗未足颦。订交倾盖意偏真，唱和诗函日又新。礼法竟邀青眼客，晨昏且喜素心人。庭无俗物方称雅，家有藏书不算贫。窃欲卜居从杜甫，可容王翰结为邻。
和许寿峰见赠之作三首·其一
作者：刘天谊
朝代：清

居虽近市远尘嚣，共羡幽人逸兴饶。把酒论文穷月露，临窗读画对渔樵。丹炉不问庚申鼎，诗社还追丁卯桥。此即神仙真富贵，何须十万苦缠腰。
和许寿峰见赠之作三首·其三
作者：刘天谊
朝代：清

订交倾盖意偏真，唱和诗函日又新。礼法竟邀青眼客，晨昏且喜素心人。庭无俗物方称雅，家有藏书不算贫。窃欲卜居从杜甫，可容王翰结为邻。
和许寿峰见赠之作三首·其二
作者：刘天谊
朝代：清

草木都随笔下春，新诗婉丽妙超神。唱酬愧我空叉手，著述知君已等身。有客特开栽竹径，无官权作判花人。清闲奇福皆天赐，株守寒窗未足颦。
哀张氏二子二首并序
作者：刘天谊
朝代：清

至爱翻疑忍，琼枝忽并凋。重泉宁不畏，大杖苦难饶。命厄天茫昧，魂游夜寂寥。见怜惟伯仲，生死总相邀。避此真难索，方忻地有门。相将依止水，乏识痛冤魂。衔石宁填恨，号天欲叫阍。来生须早慧，好补尔亲恩。
哀张氏二子二首并序·其一
作者：刘天谊
朝代：清

至爱翻疑忍，琼枝忽并凋。重泉宁不畏，大杖苦难饶。命厄天茫昧，魂游夜寂寥。见怜惟伯仲，生死总相邀。
哀张氏二子二首并序·其二
作者：刘天谊
朝代：清

避此真难索，方忻地有门。相将依止水，乏识痛冤魂。衔石宁填恨，号天欲叫阍。来生须早慧，好补尔亲恩。
哭戈南村夫子
作者：刘天谊
朝代：清

天乎何酷在师门，木坏山颓更莫论。只有羊昙能下泪，岂真宋玉解招魂。训词方惧微言绝，遗集谁编旧泽存。闻说浮家尚羁旅，抚棺未得只声吞。
庚午十月二十日
作者：刘天谊
朝代：清

旅邸惊心岁月迁，时逢初度益茫然。空馀马齿今加长，岂有鸿文世共传。故里重违秋十六，至亲遥阻路三千。未知夙负能偿否，乱发盈梳已倍前。
戏和朱勿轩米贵之作二首
作者：刘天谊
朝代：清

客心方外更无方，经笥便便即裹粮。舌倩妻看云尚在，代耕有具首应昂。自是囊中乏孔方，谩云学道欲休粮。尚书乞米还留帖，一再临摹气自昂。
戏和朱勿轩米贵之作二首·其一
作者：刘天谊
朝代：清

客心方外更无方，经笥便便即裹粮。舌倩妻看云尚在，代耕有具首应昂。
戏和朱勿轩米贵之作二首·其二
作者：刘天谊
朝代：清

自是囊中乏孔方，谩云学道欲休粮。尚书乞米还留帖，一再临摹气自昂。
戏和许寿峰睡起诗二首
作者：刘天谊
朝代：清

睡乡境比醉乡宽，一枕无庸任五官。只恐世间名利客，营营转复梦槐安。月上开樽欲赏花，矜言邻酿夜能赊。笑君毕竟输陶令，未肯多钱付酒家。
戏和许寿峰睡起诗二首·其一
作者：刘天谊
朝代：清

睡乡境比醉乡宽，一枕无庸任五官。只恐世间名利客，营营转复梦槐安。
戏和许寿峰睡起诗二首·其二
作者：刘天谊
朝代：清

月上开樽欲赏花，矜言邻酿夜能赊。笑君毕竟输陶令，未肯多钱付酒家。
有客过访且赠以诗依韵奉和
作者：刘天谊
朝代：清

辛苦清吟倩孰听，索居空阅水泠泠。忽闻剥啄声喧户，且喜烟霞客到庭。大雅仰公同霁月，微明愧我比飞萤。新诗洛诵难酬和，耳目从前诧未经。
朱勿轩司马升守杭州，展觐事竣请假还乡，喜晤感怀漫成十二韵
作者：刘天谊
朝代：清

首郡需良吏，明廷识大贤。龚黄新政绩，吴越旧山川。已失鄞江险，还摧铁瓮坚。禹航方竦息，番舶几垂涎。帝悯东南亟，官超格令铨。御园亲召对，天喜命来宣。归路经桑梓，离怀感岁年。故人谁健者，一别各凄然。宜励平生志，无为儿女怜。报恩身讵老，济众惠难偏。国耻勤尝胆，民愚善著鞭。会须疆事定，再拟悦林泉。
朱勿轩明府量移永兴赋诗见招，依韵和答
作者：刘天谊
朝代：清

自天吹下凤鸾声，车笠寻盟到鲰生。旅馆无忘同布被，诗筒尚记叩柴荆。江山秀丽洵称甲，蒲柳衰姿讵问庚。久拟壮游艰胜具，披图权当越中行。
朱礼庭世讲回浙省侍，不及再与明秋京围之试，诗以赠行
作者：刘天谊
朝代：清

观国心原切，趋庭念已驰。彩衣重拂拭，云路暂稽迟。文史三冬事，舟车一月期。长途须慎重，寒朔正风吹。
李润圃夫子分训广昌诗以奉怀
作者：刘天谊
朝代：清

三年薄宦近如何，每值西风怅望多。闻道官厨犹苜蓿，所欣边士亦弦歌。成文应勒飞狐岭，觅句常临拒马河。偶过燕秦来去路，知将剑术笑荆轲。
杜林将军墓在镇西北里许，相传墓地即其阵亡之处
作者：刘天谊
朝代：清

出游至西原，携友时散步。颓然见荒丘，云是将军墓。翁仲漫弗存，丰碑无寻处。刍牧来牛羊，孔穴走狐兔。生前位将军，葬自崇制度。而此殊草草，窃疑传闻误。友人顾而嘻，嗤我实胶固。今人际升平，得备饰终具。元黄龙战时，原隰裒谁顾？矧彼武勇人，马革夙所慕。碧血洒战场，暴骸心何惧？家国同销亡，纪载阙竹素。仅余故遗民，姓名相传付。偶来田垄间，凭吊斜阳暮。轶事几流连，低徊不忍去。直道存人心，非事逐好恶。礼失尚野求，口碑即掌故。不见各生祠，勒石遍道路。里老昧莫知，几为甘棠树。
画马
作者：刘天谊
朝代：清

骊黄犹易辨，牝牡苦难分。羁靮垂杨下，谁空冀北群。
疟疾戏作
作者：刘天谊
朝代：清

顽性无寒热，缘何疟更侵。如蒸身坐甑，起粟首加衾。不信逃堪免，谁云药可寻。杜陵诗句好，把卷且长吟。
登瀛桥
作者：刘天谊
朝代：清

虹舒电拖气峥嵘，甃石粼粼雁齿横。总束河流趋淀泊，遥联地脉接沧瀛。轮蹄疑欲从天度，楼阁真同对镜明。自笑本非题柱客，担囊几次逐人行。
盘古潭歌嘉庆己卯春纪异
作者：刘天谊
朝代：清

盘古潭接滹沱河，河流旋转成回波。舟人到此称险绝，咸云其下藏蛟鼍。蛟鼍时出小游戏，冲堤溃岸凌陂陀。掀天浪涌抃且舞，喷沫兼挟风雨过。茫然万顷成巨浸，洞庭震泽宁殊科。下民其咨溺谁拯，连年泛滥无如何。时惟问亭方宫保，嗟农无地生田禾。排决并施导使去，古迹仅剩空泥窠。谁知灵物终恋此，清潭复出如旋螺。以绳试探杳无底，谓通海眼应非讹。迩来异事尤共诧，于牣鱼跃有且多。一区澄泓未盈亩，仅比古鉴经新磨。孰知生物竟不测，一网之获盈兼车。捕鲤捕鲂各如愿，尺计足市终无他。渔人相聚谈所以，妄称神佑殊偏颇。四灵为畜龙在沼，水族亦共归天和。我今泚笔聊纪盛，敢比杜公打渔歌。
示同学诸子覆用同野堂韵
作者：刘天谊
朝代：清

竟日无言默默居，心斋空对数行书。岂怜扬子谈元苦，终讶侯芭问字疏。师友渊源宁漠尔，古今议论正纷如。儒家事业资明辨，非比禅逃坐佛庐。
秋海棠和友人朱勿轩韵四首
作者：刘天谊
朝代：清

红粉初匀巧样妆，丛丛八月夺春芳。中心一点原同菊，肯为怀人有别肠。不争肥婢醉馀妆，甘寄墙阴作晚芳。马嵬秋风零落尽，还馀冷艳动人肠。春宵争喜照红妆，谁解三秋亦信芳。吟赏名花须冷眼，俗情空有热中肠。图存主客半虚妆，空使骚人哀众芳。惟喜晚来名友在，开心解语助诗肠。
秋海棠和友人朱勿轩韵四首·其一
作者：刘天谊
朝代：清

红粉初匀巧样妆，丛丛八月夺春芳。中心一点原同菊，肯为怀人有别肠。
秋海棠和友人朱勿轩韵四首·其三
作者：刘天谊
朝代：清

春宵争喜照红妆，谁解三秋亦信芳。吟赏名花须冷眼，俗情空有热中肠。
秋海棠和友人朱勿轩韵四首·其二
作者：刘天谊
朝代：清

不争肥婢醉馀妆，甘寄墙阴作晚芳。马嵬秋风零落尽，还馀冷艳动人肠。
秋海棠和友人朱勿轩韵四首·其四
作者：刘天谊
朝代：清

图存主客半虚妆，空使骚人哀众芳。惟喜晚来名友在，开心解语助诗肠。
秋蝉和韵
作者：刘天谊
朝代：清

趋炎俗念久消磨，冷露凉风未厌多。仙蜕自怜辞粪溷，清音谁使续那何。壁间促织宜裁答，翳下螳螂莫诱和。非为求安争美荫，孤怀本喜最高柯。
自笑
作者：刘天谊
朝代：清

自笑佣书客，酰酸本性成。癖惟耽涉猎，愚不解逢迎。敢道儒冠误，方资秃笔耕。文章愧韩愈，奚怪得狂名。
菊五首 其一 富
作者：刘天谊
朝代：清

三径黄花一色深，争开不畏峭寒侵。书生谁说贫无赖，试看盈庭掷地金。
菊五首 其三 名
作者：刘天谊
朝代：清

雅淡无言肯借誉，采芳撷秀竞知余。夕餐不独传湘国，荣鞠先标夏正书。
菊五首 其二 贵
作者：刘天谊
朝代：清

只为曾栽处士家，率将隐逸视名花。应知上相怜同调，晚节秋容几度夸。
菊五首 其五 蕃
作者：刘天谊
朝代：清

连阴积雨夏畦中，一本旋分数小丛。此后新枝更蕃衍，增添入谱藉刘蒙。
菊五首 其四 寿
作者：刘天谊
朝代：清

不随百卉望秋零，仙质风霜任饱经。闻道南阳甘谷下，稍沾剩馥已延龄。
菊五首·富
作者：刘天谊
朝代：清

三径黄花一色深，争开不畏峭寒侵。书生谁说贫无赖，试看盈庭掷地金。只为曾栽处士家，率将隐逸视名花。应知上相怜同调，晚节秋容几度夸。雅淡无言肯借誉，采芳撷秀竞知余。夕餐不独传湘国，荣鞠先标夏正书。不随百卉望秋零，仙质风霜任饱经。闻道南阳甘谷下，稍沾剩馥已延龄。连阴积雨夏畦中，一本旋分数小丛。此后新枝更蕃衍，增添入谱藉刘蒙。
贾村卷堂留别史默斋
作者：刘天谊
朝代：清

之子相随久，斯人未易逢。起予多敏捷，玉汝敢疏慵。屈指才千里，临歧意万重。还宜各努力，不必泪龙钟。
送夏邑李秋渚南归
作者：刘天谊
朝代：清

别章读罢意茫茫，底事南飞逐雁行。岂有多金满归橐，惟留佳句壮奚囊。老躯犹健加餐饭，古道难行慎雪霜。他日梁园游宴后，可能忆我一回肠。
送朱勿轩明府之官浙江二首
作者：刘天谊
朝代：清

承恩出宰去京华，越水吴山道路赊。自昔东南称重地，于今令长是儒家。驰驱叱驭峰瞻岱，安稳张帆埠渡瓜。两浙遥知争引领，福星先到乐何涯。涂抹新辞帖括酸，亲民吏未是粗官。一方初植甘棠荫，卅载曾安苜蓿盘。南宋旧闻诗料在，西湖胜地画图看。伫听循绩传都下，莫怯清风两袖寒。
送朱勿轩明府之官浙江二首·其一
作者：刘天谊
朝代：清

承恩出宰去京华，越水吴山道路赊。自昔东南称重地，于今令长是儒家。驰驱叱驭峰瞻岱，安稳张帆埠渡瓜。两浙遥知争引领，福星先到乐何涯。
送朱勿轩明府之官浙江二首·其二
作者：刘天谊
朝代：清

涂抹新辞帖括酸，亲民吏未是粗官。一方初植甘棠荫，卅载曾安苜蓿盘。南宋旧闻诗料在，西湖胜地画图看。伫听循绩传都下，莫怯清风两袖寒。
送王茂甫之官四川
作者：刘天谊
朝代：清

去去无虑多，王程未可稽。锦江资善政，剑阁待鸿题。月落随人影，云生趁马蹄。清时蜀道易，安稳步天梯。
遥和友人山行之作二首
作者：刘天谊
朝代：清

山色青苍破晓烟，肩舆直上乱云穿。一峰对面真缘壁，半日惊心未造巅。石讶虎蹲途畔伺，人同蚁附树梢悬。何须更藉丹梯蹑，径欲高扪尺五天。石映成霞树作烟，阴林断处日光穿。重峦绝壑疑无路，扶策攀藤竟过巅。胜地拟滁民共乐，诗新轹谢句高悬。遥知莲幕从公客，亦有清词赋洞天。
遥和友人山行之作二首·其一
作者：刘天谊
朝代：清

山色青苍破晓烟，肩舆直上乱云穿。一峰对面真缘壁，半日惊心未造巅。石讶虎蹲途畔伺，人同蚁附树梢悬。何须更藉丹梯蹑，径欲高扪尺五天。
遥和友人山行之作二首·其二
作者：刘天谊
朝代：清

石映成霞树作烟，阴林断处日光穿。重峦绝壑疑无路，扶策攀藤竟过巅。胜地拟滁民共乐，诗新轹谢句高悬。遥知莲幕从公客，亦有清词赋洞天。
闻王维新童子试捷志喜
作者：刘天谊
朝代：清

才自难羁靮，情真却垢氛。三冬探丽藻，一握采香芹。谁曰得天幸，实能张我军。还宜潜绩学，昭代正崇文。
雪后用东坡书北台壁诗韵二首
作者：刘天谊
朝代：清

点缀寒林莫辨鸦，谁将盐汁引羊车。纷如群玉飞来屑，巧取层冰散作花。野店应多沽酒客，江舟仅见钓鱼家。也思乘兴寻安道，归路愁迷十字叉。题诗难运笔毫纤，转怯贫家户未严。质幻谩思调作饼，味甘可许赋为盐。飞来纷扑争投罅，晴后郎当尽挂檐。应胜惠山泉水洁，且烹积素试毛尖。
雪后用东坡书北台壁诗韵二首·其一
作者：刘天谊
朝代：清

点缀寒林莫辨鸦，谁将盐汁引羊车。纷如群玉飞来屑，巧取层冰散作花。野店应多沽酒客，江舟仅见钓鱼家。也思乘兴寻安道，归路愁迷十字叉。
雪后用东坡书北台壁诗韵二首·其二
作者：刘天谊
朝代：清

题诗难运笔毫纤，转怯贫家户未严。质幻谩思调作饼，味甘可许赋为盐。飞来纷扑争投罅，晴后郎当尽挂檐。应胜惠山泉水洁，且烹积素试毛尖。
顾母任太孺人八十寿
作者：刘天谊
朝代：清

西母居昆仑，弱水环浩浩。仙实结蟠桃，玉文出异枣。女侍皆长生，不但登寿考。所惜方士传，矫诬等巫媪。惟恭与能仁，儒者有秘宝。厚德载福多，天自锡难老。中水高滹交，清淑气回抱。毓秀在德门，安贞符坤道。处顺无非仪，琴瑟久静好。教得诸孙贤，科名致身早。有嘒南极星，无忧北堂草。八帙阅岁华，未见黄发稿。绕膝双彩衣，在视进鱼稻。含饴弄孙曾，怡怡绝烦恼。和气足致祥，此理信穹昊。何事希神仙，灵药访瑶岛。
题同野堂二首
作者：刘天谊
朝代：清

题榜同野识吾庐，野趣天然亦自如。小座时邀风浩荡，短垣不隔树扶疏。家资一砚难投笔，酒载双鸱那借书。惭愧吾门二三子，一区谩比子云居。野堂真作野人居，长物惟多两箧书。窗草不除生意在，门扉常掩旧交疏。长卿卖赋文难似，刘向传经学弗如。讵为名高甘隐逸，菲材本合处蓬庐。
题同野堂二首·其一
作者：刘天谊
朝代：清

题榜同野识吾庐，野趣天然亦自如。小座时邀风浩荡，短垣不隔树扶疏。家资一砚难投笔，酒载双鸱那借书。惭愧吾门二三子，一区谩比子云居。
题同野堂二首·其二
作者：刘天谊
朝代：清

野堂真作野人居，长物惟多两箧书。窗草不除生意在，门扉常掩旧交疏。长卿卖赋文难似，刘向传经学弗如。讵为名高甘隐逸，菲材本合处蓬庐。
题顾生课稿三首
作者：刘天谊
朝代：清

增删不惜管城髡，难觅当时旧迹痕。点石成金惭妙手，与人规矩底堪论。涂鸦满纸苦纷纷，垩尽宁同郢客斤。我罪我知浑莫辨，两年功过在斯文。源头活水苦难寻，掘井真同九仞深。幸得及泉休自喜，还须思免浊泥侵。
题顾生课稿三首·其一
作者：刘天谊
朝代：清

增删不惜管城髡，难觅当时旧迹痕。点石成金惭妙手，与人规矩底堪论。
题顾生课稿三首·其三
作者：刘天谊
朝代：清

源头活水苦难寻，掘井真同九仞深。幸得及泉休自喜，还须思免浊泥侵。
题顾生课稿三首·其二
作者：刘天谊
朝代：清

涂鸦满纸苦纷纷，垩尽宁同郢客斤。我罪我知浑莫辨，两年功过在斯文。
饭后戏作
作者：刘天谊
朝代：清

迩日深知咬菜根，耻将大嚼对屠门。老饕枉诵东坡赋，一醉谁开北海樽。无事几思从钓弋，有怀何敢到鸡豚。昨因有客添清供，买得来其佐晚飧。
挽吴恭亨母联
作者：刘天鹏
朝代：清
体裁：联

辞赙载遗言，通识远逾朱建母；有方痛游子，迟归怕读孟郊诗。
挽曾国藩联
作者：刘奎光
朝代：清
体裁：联

文能拊众，武能威敌，将相规模往古备；进思尽忠，退思补过，圣贤学问近今稀。
兴济
作者：刘子壮
朝代：清

邑赋才三里，邑居未百家。走往问官吏，迎送礼何差。今年河口决，县令沉水涯。一尉久不补，广文署坐衙。有民如鸟兽，何况少菽麻。念此清盛时，地复近京华。乃令不学人，等官如泥沙。哀此妇子困，彼死将谁嗟。中夕念东南，河患遍潦洼。将毋同此邑，而又万里遐。心魂伤谡谡，注目寒原花。
富池口
作者：刘子壮
朝代：清
体裁：七言绝句

初日沧江宿雨醒，乱山无数一峰青。锦帆宫馆灰飞尽，几点寒鸦送客舲。
泊青县
作者：刘子壮
朝代：清

怀归频卜夜，经地每询名。风俗见同异，声闻别性情。川通诸郡接，河尽急流平。数折岸张曲，深秋暮气清。微风生远树，高月峙孤城。送米悲穷邑，听更愧旅茕。昨宵未敢醉，危坐敬王程。
秋怀
作者：刘子壮
朝代：清
体裁：七言律诗

大河以北近京畿，昨岁荒凉客解衣。疲骑穿城白昼静，春林巢鸟路人稀。黄沙古道吹风雪，蔓草寒庐闭棘扉。汉帝于今尊卜式，柏梁应笑露台非。
答詹柔尊
作者：刘子壮
朝代：清
体裁：五言律诗

醉君江上阁，风雨闇然春。忽作十年别，几成异世人。得书如面见，赠句以情申。遥羡湖烟里，能于鱼鸟亲。
送别次侯学士
作者：刘子壮
朝代：清
体裁：七言律诗

风静天高落木悲，轻车羸马望南驰。愧深玉署曾联辔，夕照师门忆共卮。近日文章谁与语，别来期许慎相思。经过傥遇真英俊，莫惜音书报我知。
黄鹤楼
作者：刘子壮
朝代：清
体裁：五言律诗

晴川与黄鹤，气势遥纵横。静见水声合，空疑山势争。三洲秋色远，万树午风清。帆影中流处，遥遥江汉情。
寄同年何安澜子澄昌化
作者：刘子章
朝代：清

怜君廊庙器，飞舄到南州。蜃市阴晴变，珠光日夜浮。然犀期坐照，茹蘖凛前修。曾有临歧语，依稀记得不。交黎才部署，海色压城闉。气候烦调变，民情待扰驯。放衙成吏隐，稽古得天真。此是澄清录，遥将寄故人。
寄同年何安澜子澄昌化·其一
作者：刘子章
朝代：清

怜君廊庙器，飞舄到南州。蜃市阴晴变，珠光日夜浮。然犀期坐照，茹蘖凛前修。曾有临歧语，依稀记得不。
寄同年何安澜子澄昌化·其二
作者：刘子章
朝代：清

交黎才部署，海色压城闉。气候烦调变，民情待扰驯。放衙成吏隐，稽古得天真。此是澄清录，遥将寄故人。
集句联
作者：刘子谌
朝代：清
体裁：联

乘长风破万里浪；拍铁板唱大江东。
集字联
作者：刘子谌
朝代：清
体裁：联

浮图支空海月出；抉栏入水秋波长。
留侯庙联
作者：刘子迎
朝代：清
体裁：联

从龙逐鹿两茫然，我思妙用无方，何害英雄与儿女；黄石赤松皆戏耳，独怪全身有术，不遭烹醢即神仙。
会宁县旅舍题壁
作者：刘存仁
朝代：清

新词怕唱古《凉州》，风景中原迥不侔。边地苦寒羁梦勒，乱山奇险好诗收。王程疾赴催行迈，宦味初尝愧壮游。回首觚棱云物好，恩波犹记液池头。
寄孔绣山
作者：刘存仁
朝代：清

散直归来静掩关，羡君薇省足高间。日边春色花前酒，江上愁心画里山。绮岁轶才惊老宿，世家名德压清班。停云异日思文举，匹马西风我欲还。
老至寄呈林颖叔方伯刘冰如观察
作者：刘存仁
朝代：清

近事多健忘，旧事反追记。智珠任颠倒，不解是何义。乃知精血衰，冉冉老已至。童嬉诗酒游，往往入梦寐。醒后半陈人，原非缘感致。玄关不守宅，灵爽失其次。生平骨肉恩，徒抱伤心泪。明知归无期，转觉身似寄。三生过去缘，一切未来事。切勿再思量，思量乱人意。浇愁无古书，何以引美睡。村醪味浑浑，欲饮难成醉。鳏鱼长不眠，疗饥姑煮字。相思见面难，悔昔别离易。虚名真误我，浮沈困下吏。老丑俗所憎，戆直天所弃。抽身恨不早，初衣负荷芰。此行逐戎旃，展转难思议。矍铄夸据鞍，枉欲磨盾鼻。肝胆尚轮囷，形容日憔悴。嗟哉羝触藩，进退不能遂。昨夜商音来，衣裳有秋气。既老则悲伤，壮盛岂长觊。功名关遭际，福泽非神智。委心还太空，穷通任位置。
贺林昌彝七十寿联
作者：刘存仁
朝代：清
体裁：联

蓄道德，能文章，天语褒嘉膺异数；宜子孙，亦寿考，名山著述有诗人。
题亨甫食肉叹后
作者：刘存仁
朝代：清

跌宕酣嬉笔有神，恫瘝在抱苦吟呻。举杯直视空余子，掩卷高歌泣古人。丝竹转增孤客泪，乾坤难驻百年身。杜陵忠爱吞声哭，莫道樊川善感春。
杂诗
作者：刘孚京
朝代：清

秋风肃天地，蟋蟀鸣阶陲。华月明秋光，流影入清池。独夜不成寐，起坐吟且悲。我行始孟冬，今秋犹未归。不惜道路远，所悲岁月驰。身世复何论，素心亦已违。抒情焉所告，援笔歌此词。孤鹤海上来，集君白玉墀。鸿鹄游万里，辑翼君家池。秋兰被长坂，蒲荷生绿陂。园葵依崇墉，女萝缘高枝。重阴霈膏泽，晔晔含光辉。懿彼君子德，忘此孤生悲。孤生良独难，聆我感激词。
杂诗·其一
作者：刘孚京
朝代：清

秋风肃天地，蟋蟀鸣阶陲。华月明秋光，流影入清池。独夜不成寐，起坐吟且悲。我行始孟冬，今秋犹未归。不惜道路远，所悲岁月驰。身世复何论，素心亦已违。抒情焉所告，援笔歌此词。
杂诗·其二
作者：刘孚京
朝代：清

孤鹤海上来，集君白玉墀。鸿鹄游万里，辑翼君家池。秋兰被长坂，蒲荷生绿陂。园葵依崇墉，女萝缘高枝。重阴霈膏泽，晔晔含光辉。懿彼君子德，忘此孤生悲。孤生良独难，聆我感激词。
空山
作者：刘孚京
朝代：清

独坐万缘起，空山非寂寥。市声腾野马，海色隐神鳌。北望疑天醉，南来耐客嘲。天涯有芳草，魂断不须招。
酬陶子祥
作者：刘孚京
朝代：清

尘海劳劳尽化城，藏舟移壑误长生。东方避世初非隐，柳下卑官不碍清。敢以出山忘远志，悔因千禄贸时名。而今未老思回首，愧尔宾筵颂瑟声。
题画
作者：刘孚京
朝代：清

觚棱寒日闇重闉，记隐金门几度春。却为丹砂乞句漏，似闻人诵《北山文》。
至日示舍弟
作者：刘孚翊
朝代：清

历历经过事，昏昏醉梦中。江湖愁日短，天地泣途穷。佳节因人过，伤心有尔同。平生忧患意，何处问苍穹。
刘春过黄墓
作者：刘学尹
朝代：清
体裁：五言律诗

黄墓名垂远，忠魂应有知。碑残无几字，树老剩余枝。古冢栖狐冷，荒原过客悲。桃花今日泪，洒作酹坟诗。
幽兰
作者：刘学洙
朝代：清

幽兰在空谷，寂寞无人知。日与众卉伍，牧竖将见欺。美人携之归，光华倾一时。芬芳随风发，过者皆叹咨。素质本无加，人情自参差。
邻女
作者：刘学洙
朝代：清

邻女嫁豪华，被服多珠翠。昨归宁父母，蓬巷高车贲。荣光炫人目，女心常惴惴。入门争取怜，金钗行十二。婉转事君子，深惭未当意。寒女躬操作，寤寐淡无事。谁言劳力苦，心逸良不易。
康熙甲戌元日家大人七旬寿诞介祝者数百人纪事
作者：刘学玑
朝代：清
体裁：七言律诗

南极星明彻夜光，堂开毓秀喜迎阳。莫言岁月催颜鬓，幸有亲朋集井疆。槛外又看新草绿，岭头重发古梅香。今年好事儿孙共，赐与屠苏醉一觞。
书怀
作者：刘学琯
朝代：清
体裁：七言律诗

执鞭不屑且安贫，沘水衡门乐有真。石瘦正宜苔作帔，圃荒还藉草为茵。缊袍葛履人嗤我，肥马轻裘我让人。咬得菜羹滋味久，胸中落落养吾神。
登大观亭有感
作者：刘学瑊
朝代：清
体裁：七言律诗

极目江流滚滚来，苍茫吊古独登台。风前汉武横吹出，云表匡君叠嶂开。战垒已空余钓艇，忠魂常祀荐村醅。吾生幸几升平日，敢作飘零庾信哀。
答陶广文诞先
作者：刘学瑊
朝代：清
体裁：七言律诗

长安道上似围棋，底事关心雄与雌。老去何门容傲骨，贫来无计把耕犁。红菱浜口菱丝断，白鹿园中鹿梦疑。相对衙斋常寂寂，懵腾一醉日相宜。
过皖城至龙眠山
作者：刘学瑊
朝代：清
体裁：七言律诗

地接荆吴势邈绵，名山大小说龙眠。李公归隐庄居好，苏子题名岩谷传。晓日竹篱毛羽绚，暮烟松鼠爪牙便。故人拄笏遥看惯，登览还应继昔贤。
即事
作者：刘学瑗
朝代：清
体裁：七言律诗

绿阴冉冉雨漫漫，三径朋来倚杖看。老健预培栽菊地，身闲时补植葵栏。春禽反舌藏幽树，夏笋舒苞长翠竿。此际樱桃夸荐寝，农家唯喜麦堪餐。
挽曾国荃联
作者：刘学畲
朝代：清
体裁：联

伟业迈希文，后乐先忧，一夕未忘君国计；凡材惭匠石，感恩知己，七年愧逐应刘班。
杂感
作者：刘学钦
朝代：清
体裁：古风

束发治经畲，灌溉惭未足。理义可悦心，缣缃可娱目。宇内俯仰宽，高飞恣黄鹄。块然此形骸，胡为苦局促。蜉蝣感此生，沧海渺一粟。霜冷枫林凋，春回百草绿。静悟造化心，东窗朗朝旭。
送顾文海司马
作者：刘宗洙
朝代：清

小试山城拂袖归，甘棠一树带朝晖。风流刺史留清泽，俊逸参军换野衣。五柳阴浓凭寄傲，七弦韵好可忘机。江干正击苍生望，肯把勋猷老钓矶。
湖上春兴
作者：刘宗玉
朝代：清

今朝却喜上巳，又来湖舫高歌。仿佛兰亭景象，不开口笑如何？
九日偕崔拙圃、李苍岩登黄鹤楼·其一
作者：刘宗贤
朝代：清
体裁：五言律诗

胜地秋光满，良辰雅馔开。仙风莹橘柚，江气丽楼台。花绽新醅动，松青老鹤回。达生多妙理，何用避桓灾？
九日偕崔拙圃、李苍岩登黄鹤楼·其二
作者：刘宗贤
朝代：清
体裁：五言律诗

羽观淩霄汉，飙台次水门。江空虹欲饮，风静雁无言。瘦菊真如我，秋云可细论。漫持陶令盏，携手探灵根。
赠舟子联
作者：刘宗辉
朝代：清
体裁：联

有客临舟怀帝子；何人下榻学陈公。
看菜花
作者：刘宗霈
朝代：清

乍逢红雨点回塘，又见平畦千顷黄。色比散金无异种，香连绣壤不分疆。已娱老眼消春昼，旋引归心立夕阳。燕麦兔葵无感触，不须佳句忆刘郎。
秀峰书院联
作者：刘定逌
朝代：清
体裁：联

于三纲五常内，力尽一分，就算一分真事业；向六经四子中，尚论千古，才识千古大文章。
偶成
作者：刘宝树
朝代：清

浓春烟景尽销沈，槐夏风光归思深。最不可人花里菊，十分秋意似侬心。
智者桥
作者：刘宝树
朝代：清

杖策郊坰外，长桥卧远村。品题三字重，名姓百年存。地岂刘缠国，田非邓艾屯。画川风景异，流水断柴门。
薄暮自京口扬帆夜抵栖霞
作者：刘宝树
朝代：清

一叶乘风去，青山两岸分。峰高微碍月，岭断澹连云。乱竹鸥群路，平沙鸟迹文。栖霞何处是，钟磬半空闻。
广元道中
作者：刘宪
朝代：清
体裁：七言绝句

小艇烟笼隔岸横，嘉陵江上断人行。石头山外葭萌道，多少秋声杂雨声。
秋仲自鱼通回成都
作者：刘宪
朝代：清
体裁：七言律诗

芙蓉千树锦城隈，扶病人从玉垒回。塞外烽烟犹未靖，眼中云雾已先开。西南电掣牙旗动，东北光浮瑞气来。遥指奏功传露布，凯歌声里醉春醅。
泊瓜洲
作者：刘家珍
朝代：清

日落停江棹，人家簇野烟。潮声喧入夜，树色远浮天。镫火三更市，帆樯万里船。遥闻京口路，渔笛起悠然。
送别陈子书
作者：刘家珍
朝代：清

少小辞家作壮游，秋风秋雨木兰舟。送君心似长河水，万转千回绕渡头。
海音诗
作者：刘家谋
朝代：清

一岛能伸气浩然，铺扬盛烈亦微权。覆盆冤诉何从达，金镜曈曈照海堧。
海音诗
作者：刘家谋
朝代：清

一席珍肴费数金，万钱日食更难禁。不如真率温公会，嘉话流传直到今。
海音诗
作者：刘家谋
朝代：清

一方擘画括全台，叙述何徒擅史才。添邑添兵关至计，他年筹海此胚胎。
海音诗
作者：刘家谋
朝代：清

一死都缘抚字劳，不徒冰雪励清操。鸡笼山下舆人在，歌罢前曹复后曹。
海音诗
作者：刘家谋
朝代：清

一甲徵租近一车，赋浮那得复言加。多田翁比无田苦，怕见当门虎老爹。
海音诗
作者：刘家谋
朝代：清

一碗糊涂粥共尝，地瓜土豆且充肠。萍飘幸到神仙府，始识人间有稻粱。
海音诗
作者：刘家谋
朝代：清

九抽敢把禁条违，飞去青蚨忽自归。寄语杜陵头白叟，可堪日日典春衣。
海音诗
作者：刘家谋
朝代：清

争将寸草报春晖，海上啼乌作队飞。慷慨更无人赠麦，翻凭百衲共成衣。
海音诗
作者：刘家谋
朝代：清

五虎长牙舞爪来，秋风避债竟无台。惊心昨夜西邻哭，掌上明珠去不回。
海音诗
作者：刘家谋
朝代：清

井边下石忍相残，得势谁知失势难。潮长潮消期倍速，几人著眼海门看。
海音诗
作者：刘家谋
朝代：清

交口争闻詈蠹胥，铮铮也有铁相如。一编抵得传家宝，我亦低头守拙居。
海音诗
作者：刘家谋
朝代：清

亭户盐筹滞未行，牢盆在手绌经营。涓涓莫塞卮中漏，徒析秋毫利不盈。
海音诗
作者：刘家谋
朝代：清

何必明珠十斛偿，一家八口托檀郎。唐山纵有西归日，不肯双飞过墨洋。
海音诗
作者：刘家谋
朝代：清

依然朱邑祀桐乡，岁久方知惠泽长。八卦山前人似织，不关菊酒赛重阳。
海音诗
作者：刘家谋
朝代：清

公门折节竞趋风，牵引都凭一线通。辛苦为人装布袋，肯教妙手独空空。
海音诗
作者：刘家谋
朝代：清

兴筑功同苏白堤，政成偕乐与群黎。玉箫金管归何处，阁阁荒蛙傍草泥。
海音诗
作者：刘家谋
朝代：清

养晦衡门亦自清，闾阎疾苦不关情。独怜头白归田叟，问俗犹闻太息声。
海音诗
作者：刘家谋
朝代：清

分疆画界立公厅，盘踞居然犄角形。传首已教心胆落，古来兵法本兼刑。
海音诗
作者：刘家谋
朝代：清

劳身犹足博饔餐，岁暮无衣意亦宽。不怕饥寒宁怕死，自家断送入三棺。
海音诗
作者：刘家谋
朝代：清

十六营兵饷已糜，更烦筹画到荒陲。千言侃侃飞书上，独有曹参不肯随。
海音诗
作者：刘家谋
朝代：清

千金送女亦寻常，翠绕珠围各斗强。底事一经思教子，翻愁破费束修羊。
海音诗
作者：刘家谋
朝代：清

卑南觅与水沙连，更有波澜万顷田。好续梁家詹事疏，一戈一甲乐尧年。
海音诗
作者：刘家谋
朝代：清

厚奁不惜橐金销，盼到堂前亚亚腰。犹藉鸡豚相馈遗，尽情只博大家烧。
海音诗
作者：刘家谋
朝代：清

发凡起例倍精严，谢郑同心两美兼。谁敢挥毫相点窜，画蛇应笑足轻添。
海音诗
作者：刘家谋
朝代：清

可怜十曲已歔欷，再到堂前笔寓讥。辛苦吴航柯博士，载将怨女满船归。
海音诗
作者：刘家谋
朝代：清

同是萍浮傍海滨，此疆彼界辨何真。谁云百世雠当复，卖饼公羊始误人。
海音诗
作者：刘家谋
朝代：清

四年炎海寄微官，虚吃天朝苜蓿餐。留得秦中新乐府，议婚伤宅总忧叹。
海音诗
作者：刘家谋
朝代：清

夜半鸣金起僻隅，弓刀环集满街衢。但教户户都联络，明月花村犬吠无。
海音诗
作者：刘家谋
朝代：清

夜合花开香满庭，鸳鸯待阙社犹停。怪来百两盈门日，三五微芒见小星。
海音诗
作者：刘家谋
朝代：清

婢作夫人固有时，江沱江泛亦何辞。独怜赤脚厨头走，垂白无因著履綦。
海音诗
作者：刘家谋
朝代：清

密密根连未肯疏，故应外禦藉箖箊。大哥尾弟空联臂，持较同怀总不如。
海音诗
作者：刘家谋
朝代：清

少时了了大时差，游戏徒教误岁华。莫惜十年迟树木，飘零容易是唐花。
海音诗
作者：刘家谋
朝代：清

居然不绩市婆娑，华丽犹将竞绮罗。大甲溪头机轧轧，至今妇苦有人歌。
海音诗
作者：刘家谋
朝代：清

山邱零落黯然归，薤上方嗟露易晞。歌哭骤惊声错杂，红裙翠袖映麻衣。
海音诗
作者：刘家谋
朝代：清

张盖途行礼自持，文公巾帽意犹遗。一开一阖寻常事，不觉民风已暗移。
海音诗
作者：刘家谋
朝代：清

忠毅勋猷勒鼎钟，王邱英勇继前踪。手歼狂寇鲸波里，不愧天朝五等封。
海音诗
作者：刘家谋
朝代：清

怀中刺灭少遭逢，回首家山路万重。典尽征衫归未得，几人渌水傍芙蓉。
海音诗
作者：刘家谋
朝代：清

戈船如雾集沧湄，破浪乘风是几时。无数估帆愁海暴，千金枉聘碧眸夷。
海音诗
作者：刘家谋
朝代：清

戎马书生气浩然，军中草檄笔如椽。功成不复论封赏，大海归来月满船。
海音诗
作者：刘家谋
朝代：清

挂籍牙门意气盈，衅争往往启编氓。沈几谁似黄都阃，一语从容遏乱萌。
海音诗
作者：刘家谋
朝代：清

搆屋空糜十万钱，化为灰烬亦堪怜。飘流多少加鸰仔，何处栖身觅一廛。
海音诗
作者：刘家谋
朝代：清

撮合偏饶秘术多，莲花座下簇青娥。不图色相全空后，犹舍慈航渡爱河。
海音诗
作者：刘家谋
朝代：清

故宫萧瑟土花斑，海外当年转徙艰。宝玦珊瑚无觅处，天人眉宇落民间。
海音诗
作者：刘家谋
朝代：清

旧迹空馀大井头，败篷断缆可曾留。沧桑变幻真弹指，徒步同登赤嵌楼。
海音诗
作者：刘家谋
朝代：清

晨馐夕膳可能谋，罔极恩从死后酬。未必重泉真一饱，筵前争进九猪头。
海音诗
作者：刘家谋
朝代：清

暮年曾未赋添丁，乞得男青复女青。底事森森阶下玉，也随蜾蠃负螟蛉。
海音诗
作者：刘家谋
朝代：清

曾门溪畔少行人，草地常愁劫夺频。何似春风香脚好，去来无恙总依神。
海音诗
作者：刘家谋
朝代：清

有孝男儿来弄铙，有孝女儿来弄猴。升天成佛犹难必，先遣爷娘黑狱投。
海音诗
作者：刘家谋
朝代：清

有田翻得免催科，纳赋人无半亩禾。凫雁秋粮自狼籍，南山乌堕北山罗。
海音诗
作者：刘家谋
朝代：清

杀贼书生勇独饶，一门义烈薄云霄。未妨冷吃阑干菜，热血千年自不消。
海音诗
作者：刘家谋
朝代：清

杨仆楼船自列营，孙卢岛上尚纵横。薛文吉武威名在，如铁依然旧土城。
海音诗
作者：刘家谋
朝代：清

柯亭德教孰能如，遗墨犹黏四壁虚。东里西华憔悴甚，几人渡海吊幽居。
海音诗
作者：刘家谋
朝代：清

檨仔林边径路分，中藏罗汉脚纷纷。寄言玉局休相笑，担粪年来亦不群。
海音诗
作者：刘家谋
朝代：清

派饭曾无十日期，闯兄几辈似儿嬉。股头旗脚雄豪甚，釜底游鱼尚未知。
海音诗
作者：刘家谋
朝代：清

浩浩飞台竞捲沙，秋棚何处觅新瓜。乌鱼岁晚无消息，累得盐官仰屋嗟。
海音诗
作者：刘家谋
朝代：清

清明时节雨初晞，楮陌纷纷化蝶飞。刚是重关斜照后，云鬟无数插青归。
海音诗
作者：刘家谋
朝代：清

火树千丛映绛霄，年年菜市闹花朝。路旁掩泣谁家子，失却鬟边翠玉翘。
海音诗
作者：刘家谋
朝代：清

灵根转眼化枯荄，毒火销磨百事乖。学得顾长康食蔗，漫云渐入境能佳。
海音诗
作者：刘家谋
朝代：清

烟草槟榔遍几家，金钱不惜掷泥沙。夕阳门巷香风送，拣得一篮鹰爪花。
海音诗
作者：刘家谋
朝代：清

爱恋曾无出里闾，同行更喜赋同车。手牵何事轻相放，黑齿雕题恐不如。
海音诗
作者：刘家谋
朝代：清

真教澎女作台牛，百里饥驱不自由。三十六村归未得，望乡齐上赤嵌楼。
海音诗
作者：刘家谋
朝代：清

睥睨东边列屋居，冶游只费杖头储。那知切里徵村外，别有催科到女闾。
海音诗
作者：刘家谋
朝代：清

秋成争唱太平歌，谁识雈苻警转多。尾压未交田已做，却抛耒耜弄干戈。
海音诗
作者：刘家谋
朝代：清

秋斋卧病谢朋徒，攲枕狂吟且自娱。绝窟西来声不断，可知歌答有天吴。
海音诗
作者：刘家谋
朝代：清

空把强弓毒矢施，藏山猛虎穴难窥。笑他北海孙宾石，复壁惟容一赵岐。
海音诗
作者：刘家谋
朝代：清

竞送王爷上海坡，乌油小轿水边多。短幨三尺风吹起，斜日分明露翠蛾。
海音诗
作者：刘家谋
朝代：清

筠篮隐约盖微遮，月影朦胧路几叉。恰似纸钱送猫鬼，背人偷挂路旁花。
海音诗
作者：刘家谋
朝代：清

箕中悬笔倩人扶，潦草依然鬼画符。道是长生真有药，九泉犹未觉迷途。
海音诗
作者：刘家谋
朝代：清

纷纷番割总殃民，谁似吴郎泽及人。拚却头颅飞不返，社寮俎豆自千春。
海音诗
作者：刘家谋
朝代：清

耗费饔飧百口粮，如山狼籍不堪偿。伤财翻被居财误，浪说红龟是吉祥。
海音诗
作者：刘家谋
朝代：清

舐罢馀丹尚共争，淮南鸡犬可怜生。漫将上下床分别，如豆灯光数不清。
海音诗
作者：刘家谋
朝代：清

草间狐兔每纵横，潜入崔嵬百雉城。夜半女墙斜月影，出关无事敩鸡鸣。
海音诗
作者：刘家谋
朝代：清

草鸡长耳乱经年，饲鸭狂徒更可怜。君看纷纷群蚁斗，槐安一郡已骚然。
海音诗
作者：刘家谋
朝代：清

蔡郭黄卢大姓分，豪强往往虐榆枌。那知拔戟能成队，五色旌旗照海濆。
海音诗
作者：刘家谋
朝代：清

虎须手捋自棼迷，那更围鱼一网提。布裤不辞都脱却，春风处处勃鸠啼。
海音诗
作者：刘家谋
朝代：清

蜀糖利市胜闽糖，出峡长年价倍偿。挽粟更教资鬼国，三杯谁觅海东粮。
海音诗
作者：刘家谋
朝代：清

覆雨翻云事可欷，巨卿白马已称稀。君看札佐张巡检，朽骨犹能万里归。
海音诗
作者：刘家谋
朝代：清

解从经史觅传薪，自有文章动鬼神。梦里几曾分五色，年年乞笔向鲲身。
海音诗
作者：刘家谋
朝代：清

誓海盟山意正长，缠头百万亦寻常。三家村里盲儿鼓，犹唱当年黄锦娘。
海音诗
作者：刘家谋
朝代：清

谁兴水利济瀛东，旱潦应资蓄泄功。溉遍陂田三万亩，至今遗圳说曹公。
海音诗
作者：刘家谋
朝代：清

贞烈陈黄报所天，捐躯无愧五妃贤。匆匆六甲光彤史，况沐皇风二百年。
海音诗
作者：刘家谋
朝代：清

负郭曾无一顷田，儿孙犹纳赋租钱。飞来何计还飞去，李代桃僵不记年。
海音诗
作者：刘家谋
朝代：清

赤嵌城里暂徘徊，一局棋兵两阵开。莫更旁观学王质，烂柯容易得归来。
海音诗
作者：刘家谋
朝代：清

辛苦耕渔朝暮偕，饥来薯米爨牛柴。煌煌六十年中纪，贞节如林聚一涯。
海音诗
作者：刘家谋
朝代：清

迎年饯腊事休论，爆竹声中欲断魂。争得城西黄太学，一囊夜半忽敲门。
海音诗
作者：刘家谋
朝代：清

送终争欲饰奇珍，不智谁料启不仁。君看汉朝陵墓古，竟教玉碗落烽尘。
海音诗
作者：刘家谋
朝代：清

通泉谁把堰渠开，旱魃如焚总可哀。百面麻旗千面鼓，五街簇簇戴青来。
海音诗
作者：刘家谋
朝代：清

锻矛砺刃卫边垠，恰有三郊比鲁人。水债不收公饷亟，头家近日亦愁贫。
海音诗
作者：刘家谋
朝代：清

阐幽郡伯有传文，吴女沉冤得上闻。我向昭忠祠外过，披榛空访守娘坟。
海音诗
作者：刘家谋
朝代：清

韩赵吴杨并隽才，一时职志让文开。鹭洲草罢瀛堧咏，已恨无人继福台。
海音诗
作者：刘家谋
朝代：清

骑轻从减历危途，化日终教照一隅。争按图经谭拓土，可能威惠似双梧。
海音诗
作者：刘家谋
朝代：清

魁斗山头吊五妃，郑娘芳冢是耶非。年年琅峤清明节，无数东来白雁飞。
海音诗
作者：刘家谋
朝代：清

鸡似鸾凰彘似山，梨园子弟演分班。怪来海外都随俗，声味全无佛亦艰。
海音诗
作者：刘家谋
朝代：清

鸡皮三少总人妖，莫讶娄猪定宋朝。不惜金笼饲黄脰，秋风无数老来娇。
海音诗
作者：刘家谋
朝代：清

鸨儿原不及娘儿，聘结槟榔喜未迟。分得后生查亩仔，白头无复嫁尪时。
海音诗
作者：刘家谋
朝代：清

鸿荒凿破海天空，慷慨当年赋大东。无数明珠遭按剑，怜才倍忆捞虾翁。
海音诗
作者：刘家谋
朝代：清

鹿耳门前礁石多，张帆尚未出沧波。赊来水利重添载，一夜漂流付孟婆。
海音诗
作者：刘家谋
朝代：清

黄家亭馆傍城隅，一瓣香烧仰楷模。遂使陆机怀祖德，拜坟当日有遗图。
海音诗
作者：刘家谋
朝代：清

黑齿偏云助艳姿，瓠犀应废国风诗。俗情颠倒君休笑，梨茇登盘厌荔支。
海音诗
作者：刘家谋
朝代：清

鼠牙雀角各争强，空费条条诰诫详。解释两家无限恨，不如银盒捧槟榔。
述怀
作者：刘容裕
朝代：清
体裁：古风

古人前千载，今人后千春。未识古人面，贵识古人心。嗟我躬耕久，织畚结芳邻。荷畚入城市，售者何无人。东风吹古香，送我出城闉。禾苗濡甘雨，野卉绣深林。心焉沮与溺，应不弃同盟。
闻倪果园新构书屋却寄
作者：刘容裕
朝代：清
体裁：古风

襟抱舒尘外，散步松路永。霖雨变时物，坼土抽新笋。倦怀念素心，俯瞰江千顷。恬波翻落霞，皓月散清影。冲襟滋萧洒，旷宇尽驰骋。林栖缅遥天，爽气横南岭。
寄东初丈
作者：刘富槐
朝代：清

游钓童时迹可寻，停云想叹欲弥襟。哀时庾信空文藻，近市梁鸿有远心。投老未忘沟壑志，固穷自爱玉金音。相期头白归来日，古调同弹石室琴。
崇效寺木假山歌
作者：刘富槐
朝代：清

枯根郁律盘蛟蛇，之而怒茁森槎枒。老僧题作假山看，地肺雕镂人惊嗟。城南古寺久未到，双楸入梦攒黄花。朅来重憩楸阴下，鼠姑烂熳团朝霞。烟峦突兀起庭侧，藤萝罥挂如龙拿。云是楸根初出地，閟郁厚土千年遐。或是刘总手植树，阅世三十如风沙。何年老干化神物，残橛留镇梵王家。虫穿蚁齧蚀不尽，夜放光气惊麇麚。巉岩剔透岂人力，幼舆丘壑无等差。庐山真面豁云霭，仇池一路通褒斜。名流对此发啸咏，目想云门存若邪。雨零忽讶落悬瀑，昼静时复闻频伽。帝京两遭兵火劫，古物毁夺馀瘢痂。旃檀一炬佛灭度，金源土塑填碨䃁。兹根晚出有天幸，壁经却免秦人煅。富媪蕴珍不使朽，乘时启蛰烦锹把。精气绝特宁久晦，枯蘖岂必输英华。当今贾胡市瑰异，臭腐往往神奇夸。负趋有力我却虑，破壁或恐飞衙衙。敕告应真杖锡慎守卫，毋使罗浮一夕流向东海涯。
彭水道中见红叶
作者：刘富槐
朝代：清

青松泣露丹枫笑，锦样峦冈荡客愁。遥忆故人当此日，壶尊殳史两山游。
白果铺
作者：刘富槐
朝代：清

幽景娱心目，秋怀水一方。乱峰鸦背雨，红叶马蹄霜。招隐新茅屋，寻诗古锦囊。蛮山自堪爱，未觉客程忙。
读金桧门总宪观剧绝句
作者：刘富槐
朝代：清

世间何者为非戏，鲍郭纷纷斗同异。曼衍鱼龙一瞬间，犁靬幻术人惊睇。忆从戊戌来京师，舞场日涉评妍媸。从知北调盛弦索，昆弋非复承平时。重来已度昆明劫，秦声幽咽闻鷤鴂。流涕谁为万宝常，商弦促数宫弦跲。定风波与念家山，帝所钧天去不还。容易金仙辞汉阙，湘娥哀怨落人间。治情忽便趋蛾绿，静婉腰支念奴曲。还佛争承天女花，审音一变高唐俗。抚时回想百年前，杂剧犹多正始传。鞠部迁流人代改，遗闻谁与话开天。先生身世当全盛，丁歌甲舞声容竞。朝回却作梨园游，点缀俳优发嘲咏。嗟余羁寄如浮沤，每听急拍生牢愁。传奇愧乏东塘笔，题句犹堪作务头。
读金桧门总宪观剧绝句·其一
作者：刘富槐
朝代：清

世间何者为非戏，鲍郭纷纷斗同异。曼衍鱼龙一瞬间，犁靬幻术人惊睇。
读金桧门总宪观剧绝句·其七
作者：刘富槐
朝代：清

先生身世当全盛，丁歌甲舞声容竞。朝回却作梨园游，点缀俳优发嘲咏。
读金桧门总宪观剧绝句·其三
作者：刘富槐
朝代：清

重来已度昆明劫，秦声幽咽闻鷤鴂。流涕谁为万宝常，商弦促数宫弦跲。
读金桧门总宪观剧绝句·其二
作者：刘富槐
朝代：清

忆从戊戌来京师，舞场日涉评妍媸。从知北调盛弦索，昆弋非复承平时。
读金桧门总宪观剧绝句·其五
作者：刘富槐
朝代：清

治情忽便趋蛾绿，静婉腰支念奴曲。还佛争承天女花，审音一变高唐俗。
读金桧门总宪观剧绝句·其八
作者：刘富槐
朝代：清

嗟余羁寄如浮沤，每听急拍生牢愁。传奇愧乏东塘笔，题句犹堪作务头。
读金桧门总宪观剧绝句·其六
作者：刘富槐
朝代：清

抚时回想百年前，杂剧犹多正始传。鞠部迁流人代改，遗闻谁与话开天。
读金桧门总宪观剧绝句·其四
作者：刘富槐
朝代：清

定风波与念家山，帝所钧天去不还。容易金仙辞汉阙，湘娥哀怨落人间。
挽友联
作者：刘寿之
朝代：清
体裁：联

太史复生，应为君增游侠传；庸医可杀，恨非我作掌刑官。
史梦兰继室田太夫人九十大寿
作者：刘少权
朝代：清
体裁：联

为国诞贤，是曰众母；自天降福，惟以永年。
挽马相臣联
作者：刘尔炘
朝代：清
体裁：联

吾同胞思之思之，既云五族一家，底事干戈犹满地；大丈夫死耳死耳，如此狼奔豕突，得蒙福利是何年。
杂感
作者：刘尔炘
朝代：清

谁家儿女凤凰雏，携手寻芳遍九衢。野草閒花都著眼，道旁遗却夜光珠。丹鼎飞烟鹤绕林，开炉竟尔失黄金。主人自恨无奇福，辜负神仙一片心。阴山洞里入层层，一线阳光逗石棱。何处尚能传宿火，半窗风雨读书镫。
杂感·其一
作者：刘尔炘
朝代：清

谁家儿女凤凰雏，携手寻芳遍九衢。野草閒花都著眼，道旁遗却夜光珠。
杂感·其三
作者：刘尔炘
朝代：清

阴山洞里入层层，一线阳光逗石棱。何处尚能传宿火，半窗风雨读书镫。
杂感·其二
作者：刘尔炘
朝代：清

丹鼎飞烟鹤绕林，开炉竟尔失黄金。主人自恨无奇福，辜负神仙一片心。
茅庵避雨
作者：刘尧熙
朝代：清
体裁：五言律诗

谷雨偏多雨，看山未见山。落花何处径，野水不分湾。客已篱边入，僧方树里还。东风来更急，襆被此禅关。
哭大兄景卿二律·其一
作者：刘尧衢
朝代：清
体裁：七言律诗

忆昔同殚早夜勤，而今兰芷葬清芬。肠回九折人琴杳，廨敞三间笔砚焚。共被伯淮缘顿绝，授书阿买任宜芬。孀帷寂寞兄知否，月落参横意似曛。
哭大兄景卿二律·其二
作者：刘尧衢
朝代：清
体裁：七言律诗

已矣音沉伯氏埙，凌霄有志未高鶱。雁行忽断愁云积，鸡卜空羞血泪吞。满地莺花随逝水，对床风雨泣离魂。棘闱四战徒叨荐，反复遗文恸九原。
挽张之洞联
作者：刘展兰
朝代：清
体裁：联

谥继左文襄，将业千古，相业千古；人思韩祭酒，歌遍天涯，哭遍天涯。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游
作者：刘履芬
朝代：清

薄雾恋山坳，日在征鸟背。出门一舸浮，峭碧点波碎。横空见塔尖，如佛影孤髻。逾近烟水阔，舍舟见古寺。我友汪居士，避俗隐兹地。布被可留客，门巷不嫌隘。桧雨烧团茶，饫口园官菜。卧听万壑风，足洗胸中秽。微露濡行人，揽衣起破晓。一步一看山，翳丛惊宿鸟。风廊出溟渤，钟声散迟早。松树千百盘，近觉青可拗。思夷勇孤往，步险怯始造。不知路所极，云起手能到。数数到阶级，落叶琴台扫。无与苎萝人，洞门閟春草。上山复下山，僧庐三里余。无数梅花林，照水争清疏。禅宗息文字，掩关终岁居。自惟种植缘，长笑溺与沮。结趺坐苔石，啄木下自如。众香了无际，安用悲莱芜。亚枝落横玉，还读怯卢书。一瓯绿雪汤，自易情怀孤。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游·其一
作者：刘履芬
朝代：清

薄雾恋山坳，日在征鸟背。出门一舸浮，峭碧点波碎。横空见塔尖，如佛影孤髻。逾近烟水阔，舍舟见古寺。我友汪居士，避俗隐兹地。布被可留客，门巷不嫌隘。桧雨烧团茶，饫口园官菜。卧听万壑风，足洗胸中秽。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游·其三
作者：刘履芬
朝代：清

上山复下山，僧庐三里余。无数梅花林，照水争清疏。禅宗息文字，掩关终岁居。自惟种植缘，长笑溺与沮。结趺坐苔石，啄木下自如。众香了无际，安用悲莱芜。亚枝落横玉，还读怯卢书。一瓯绿雪汤，自易情怀孤。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游·其二
作者：刘履芬
朝代：清

微露濡行人，揽衣起破晓。一步一看山，翳丛惊宿鸟。风廊出溟渤，钟声散迟早。松树千百盘，近觉青可拗。思夷勇孤往，步险怯始造。不知路所极，云起手能到。数数到阶级，落叶琴台扫。无与苎萝人，洞门閟春草。
吴园
作者：刘履芬
朝代：清

拙政山？怨老梅，百年池榭几遗栽。碧桃临水才三足，犹背东风滴泪开。
吴园
作者：刘履芬
朝代：清
体裁：七言绝句

拙政山𣘻怨老梅，百年池榭几遗栽。碧桃临水才三足，犹背东风滴泪开。
夜坐荷芳书院
作者：刘履芬
朝代：清

秋声不在山，月色融于水。菊畦两三丛，烂漫炫金紫。净乡广作缘，池隙扶六枳。霜重警林乌，波寒定潭鲤。岂惟荇藻流，镫影一船舣。旧游吴越交，十载五湖涘。清景对灵抱，良宵数有几。
寄陈曼寿
作者：刘履芬
朝代：清

短榻移镫客梦疑，萧萧残竹月明时。未愁僻地锄茅始，颇悔携樽就鞠迟。人外孤鸿无静境，酒边双燕有春痴。近来祇合关门住，卧诵江湖听雨诗。
岁晚述怀
作者：刘履芬
朝代：清

吾无应物材，涉世诚大难。静默欲养心，触事多忧患。读书不致用，焉贵抱丛残。愧此编氓徒，力食供晨餐。贫贱未为辱，亲密未知欢。芬馨湘南草，讵若庭户兰。俯思励至行，束带怜朝寒。
答潘麟生
作者：刘履芬
朝代：清

阑风苦雨积莓苔，兼喜湖山绿酒杯。握手花丛人渐老，论心水会我重来。频年离绪桓三弄，遍地征尘杜《八哀》。短后儖儳落ヰ马，公言龛乱正须材。
舟中赠杨见山
作者：刘履芬
朝代：清

停船看明月，夜永一镫虚。独往青山后，论心白首初。浣衣今一笑，食肉尔何如。后约应期我，秋风江上书。
观姚少师录童中州后和陶诗书后
作者：刘履芬
朝代：清

道衍未入燕，能诗乃名诗。偶写友朋作，命意殊冲夷。中州旧相识，寄远界乌丝。一卷《后和陶》，书以徇心知。繇靖不再睹，自洗软媚姿。足知才力强，所施无弗宜。和尚故不错，责之何苛为。吁嗟太孙帝，柔弱祚渐衰。文皇一振厉，遂廓二百基。此见和尚功，长育亦不赀。世俗恢奇策，传闻多可嗤。要之游佛门，固是英雄师。往昔见摹本，手迹今兹披。他年请刊石，用补集所遗。
都门客思
作者：刘履芬
朝代：清

浩想烟波采白蘋，开帘静对月如银。模糊云树三千里，抖擞衣裳十丈尘。处世正非贫可了，还家只盼梦能真。曹司事简朋俦隔，自起烹茶析涧薪。
与履安夜话
作者：刘岩
朝代：清

空墀雪未消，寒酌人初醒。穷冬岁欲徂，不觉增酸耿。离逖十年心，凄清一灯影。泥途子在屯，羁絷余蒙眚。日月悬高天，波澜起眢井。良朋翳岂无，古义夙所秉。破胆倚平生，掉臂咤俄倾。袖短展莫长，灰残嘘亦冷。非子谁慰怀，使我日延颈。患来悔近名，老至忆幽并。宿诺焉可孤，相期问清颍。
哭家西谷侍御
作者：刘岩
朝代：清

我本江东产，君乃渭北人。二纪聚京国，情若同胞亲。两家有娇儿，盈盈掌中珍。齿发过半百，得嗣皆艰辛。惓言双稚子，永好为弟昆。君魂游泰岱，輀车返西秦。我儿泣呱呱，君儿泪沄沄。婴孩离且痛，何况我与君。生别且不忍，何况死生分？
夏日诸同人小集晚过龙泉寺南风氏园看古松限韵同赋
作者：刘岩
朝代：清
体裁：古风

一雨洗千峰，残云恋林莽。淅淅清风吹，天光碧于乳。沙路草蒙茙，肩舆正亭午。耽幽憩僧寮，澄虑听佛鼓。一径入青苍，人家类村坞。榛棘编籓篱，薜荔缠门户。槎枒屋角旁，怪松目罕睹。何年此痴龙，一睡竟终古。势欲擘天飞，欠伸舒爪股。墙外四小槐，屹立俨如柱。亭子缚其中，袅袅互撑拄。自我居京华，衣裳困尘土。峨峨康乐公，风流迈俦伍。而我从之游，灏气灌肺腑。平生宕往胸，叹息自摩抚。买屐欲及千，登岳期至五。佳境当眼前，掷之毋乃鲁。谷谷鸣鸤鸠，交交叫桑扈。徙倚夕阳外，欲去翻怅怃。归读种树书，从今学为圃。
天台万年藤杖歌
作者：刘岩
朝代：清

金庭洞天高冥冥，悬崖峭壁垂苍藤。风饕雪啮雨淋沥，孕藏夔魍遭雷霆。九峰一万八千丈，兜络石骨撑天青。天台仙人挥玉斧，斫断一枝手中拄。出洞入洞拨痴云，上山下山鞭馁虎。我昨五岳恣游遨，扶持两脚欺猿猱。东坡铁君已绣涩，少陵桃竹难坚牢。可怜形质癯然瘦，经历千年始成就。五百为春五百秋，应与大椿禀同厚。只今九节八尺长，模状依稀老耆旧。一生耻傍博山侯，伛偻省中笑灵寿。
挽徐泰初
作者：刘岩
朝代：清

病中决归计，预以书报家。妻儿怀征人，夜夜占灯花。不望印悬肘，不希金满车。妻愿见阿夫，儿愿见阿耶。骨肉苟得完，长饥又何嗟。宁知忽弃捐，旅魂栖天涯。忆与汝偕游，爰自白门始。驱驴来幽燕，卧我空斋里。阶前木叶声，秋雨打窗纸。坐上无车公，饮酒不欢喜。当时意气豪，尔我俱壮齿。弹指廿馀年，蹉跎嗟我子。余见子盛衰，余亦将老矣。惆怅平生心，悲风飒然起。造物使子穷，穷且至于死。死且在道途，何为命如此。孱孱浮薄躯，船木薄如纸。潞水深复深，蛟鼍弄牙齿。一榇波上轻，归去三千里。篷窗夜哭声，如在枫林里。
挽徐泰初·其一
作者：刘岩
朝代：清

病中决归计，预以书报家。妻儿怀征人，夜夜占灯花。不望印悬肘，不希金满车。妻愿见阿夫，儿愿见阿耶。骨肉苟得完，长饥又何嗟。宁知忽弃捐，旅魂栖天涯。
挽徐泰初·其三
作者：刘岩
朝代：清

造物使子穷，穷且至于死。死且在道途，何为命如此。孱孱浮薄躯，船木薄如纸。潞水深复深，蛟鼍弄牙齿。一榇波上轻，归去三千里。篷窗夜哭声，如在枫林里。
挽徐泰初·其二
作者：刘岩
朝代：清

忆与汝偕游，爰自白门始。驱驴来幽燕，卧我空斋里。阶前木叶声，秋雨打窗纸。坐上无车公，饮酒不欢喜。当时意气豪，尔我俱壮齿。弹指廿馀年，蹉跎嗟我子。余见子盛衰，余亦将老矣。惆怅平生心，悲风飒然起。
杂感
作者：刘岩
朝代：清

凶器古有兵，高品古有名。兵凶不可黩，名美不可争。赫赫鬼神心，恶杀兼恶盈。穷兵祸自毙，矜名身自倾。二者同一机，盈乃与杀并。惟寂与惟寞，所以全厥生。
杂诗
作者：刘岩
朝代：清

抛金似泥涂，不如富购书。有书堆数仞，不如读盈寸。读书虽可喜，何如躬践履。积金不积书，守财一何鄙！书多弗能读，贾肆浪奢侈。能读弗能行，蠹枯成敝纸。
病中杂诗
作者：刘岩
朝代：清

兔魄晦乃光，尺蠖屈乃伸。众顺死之辖，诸逆生之门。聋者目善视，瞽者耳善闻。缺一得专一，用志斯不分。困尔以疢痗，加之以艰辛。谁悟天地意，无恩乃殊恩。
赠人
作者：刘岩
朝代：清

邹阳休上书，缧绁非所耻。祸虽如风飙，义命有根柢。次公从长公，讲经狴犴底。闻道在崇朝，夕死亦可矣。刑以惩小人，怀之在君子。匕鬯苟不隳，何妨惊百里。委运与思愆，并行正相倚。古人大业成，皆自忧患始。
采桑秦氏女
作者：刘岩
朝代：清

倭髻明珠缃绮裙，钩将沃若叶纷纷。千人坐上夸夫婿，五马车边笑使君。洛水但闻歌闭月，巫山惟见赋行云。罗敷本是邯郸女，能遣桑中似《汝坟》？
杏花村吊郎赵客先生
作者：刘崇礼
朝代：清
体裁：七言律诗

曾闻高躅此栖迟，胜地闲游动客思。草色自青人去后，花开偏值我来时。最怜云物都成梦，不尽风流赖有诗。惆怅芳徽渺何处，垂杨漠漠雨丝丝。
曹仁宪谨荣寿六言体·其二
作者：刘崧
朝代：清

斯文今属斯人，天付东瀛教民。化雨及时功倍，仁风载路治淳。先生意态何远，太古须眉自真。为祝从今不老，满城桃李长春。
卧龙冈武侯祠
作者：刘师恕
朝代：清

祠堂旧是栖迟地，门外曾停三顾车。自信君臣并鱼水，不教莘渭擅耕渔。大星堕地终炎祚，古柏参天傍草庐。魏殿吴宫俱泯灭，荒冈犹峙劫灰馀。
护花
作者：刘师恕
朝代：清

花开笑春风，却被风吹落。自无坚贞性，但怨风轻薄。赖有护花幡，众芳得所托。恐此亦偶然，莫使矜灼灼。
慰母
作者：刘希班
朝代：清

大义千年重，浮生一粒轻。留儿贞节在，儿死胜儿生。
赠别石东庵
作者：刘广恕
朝代：清

芳草天涯慰旅愁，如何南浦有归舟。君悲十载歌长铗，我愧三冬拥敝裘。纵饮谁怜步兵酒，多情独上仲宣楼。欲知别后相思恨，千里滔滔济水流。
陈鹿苹长甫兄酉君弟过书斋与门人对月同酌
作者：刘广智
朝代：清

晚饭鱼虾果菜充，一筵师友弟兄同。帘波酒影初更月，花气茶香小院风。杂坐形骸忘主客，屡空瓶盎笑儿童。还期刻烛连宵咏，不厌儒餐脱粟穷。
江行
作者：刘广礼
朝代：清

江行镇日作南飞，湖水漫漫望瑞洪。客况不忘驴背上，诗心多在雁声中。二千里计乡犹远，三百钱沽酒已空。一抹残霞闪金碧，渔家晓饭柁楼红。
挽张之洞联
作者：刘庆汾
朝代：清
体裁：联

万里我来迟，空承知遇虚名，半世帡幪成幻影；数年天不假，适值阽危大局，中流砥柱更何人。
乐寅还西山后雨弥日寄忆
作者：刘应陛
朝代：清

昨从涧西寺，君返山南宅。微雨湖上来，楚云万重碧。丁丁伐木响，悠悠山坡隔。世故纷纠缠，远忆联床夕。